Република Северна Македонија

Министерство за животна средина и просторно планирање

**ПРЕДЛОГ**

**Закон за проширена одговорност на производителот**

**за управување со посебните текови на отпад**

Скопје, октомври 2019 година

**ВОВЕД**

I. **ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT**

Основниот закон со кој се уредува управувањето со отпадот во Република Северна Македонија е Законот за управување со отпадот (ЗУО) („Службен весник на РМ“ бр. 68/04, 71/04, 107/07, 102/08, 134/08, 09/11, 123/12, 147/13, 163/13, 51/15, 146/15, 156/15,192/15, 29/16 и 63/16). Во овој закон е воспоставена основната обврска за проширена одговорност на производителот кој со производите што ги пушта на пазарот создава отпад кој припаѓа на посебните текови на отад, и тоа на отпад од пакување, отпад од електрична и електронска опрема и отпад од батерии и акумулатори.

Управувањето со овие посебните текови на отпад се уредува со Законот за пакување и отпад од пакување, Законот за управување со електрична и електронска опрема и отпад од електрична и електронска опрема, Законот за управување со батерии и акумулатори и отпадни батерии и акумулатори. Овие закони беа усогласени со релевнтните директиви на Европската унија со што се започна со спроведување и постигнување на цели кои придонесуваа кон исполнување на напорите на нивo на ЕУ но и на глобалните напори за намалување на создавањетo на отпад, како и постигнување на повисок степен на искористување на отпадот.

Врз основа на горенаведените закони во Република Северна Македонија се воспоставија неколку системи за колективно или самостојно постапување со посебните текови на отпад кои ги спроведуваат обврските на производителите што произлегуваа од овие закони, а особено поврзни со постигнување на националните цели за собирање на посебните текови на отпад, на целите за повторна употреба, како и преработка и рециклирање.

Досегашното спроведување на овие закони покажа дека во Република Северна Македонија постои потенцијал за собирање на отпад што припаѓа на посебните текови, како на негова соодветна преработка и рециклирање. Воедно, се покажа дека, поркај веќе наведените посебни текови на отпад, согледувајќи ги современите трендови, постои потенцијал за вклучување на други текови, како што се отпадните масла, отпадот од текстил, отпадните автомобилски гуми и слично. Воедно, се увиде дека досегашниот систем има одредени слабости кои се поврзани пред се со постоење на услови на работа кои се различни за одделните текови на отпад што создава можност за нарушување на конкуренцијата и пазарот. Како слаба точка беше воочено и недоволното регулирање на работата на колективните постапувачи, особено во делот на начинот на користењето на средствата што се добива од надоместокот што го добиваат од производителите. Сета оваа состојба наметна потреба за подетално регулирање на работењето на колективните и самостојните системи за постапување со посебните текови на отпад и воспоставување на единствен начин на нивно регулирање со што ќе се избегне можноста за нарушување на конкуренцијата и пазарот.

**II. ЦЕЛИ, НАЧЕЛА И ОСНОВНИ РЕШЕНИЈА**

Со донесувањето на нов Закон за проширена одговорност на производителот за постапување со посебните текови на отпад ќе се овозможи воспоставување на единствен функционален систем за регулирање на обврските за остварување на проширената одговорност на производителот за управувањето со посебните текови на отпад. Предложеното законско решение воспоставува исти правила и постапки за сите колективни и самостојни постапувачи, во однос на нивното работење, услови и начин на добивање на довола, водење на евиденција и известување, како и спроведување на активности за известување на јавноста и подигнување на јавната свест.

Воедно, ќе се создадат услови за воспоставување на системи за управување со посебните текови на отпад кои ќе овозожат:

* обезбедување на собирање на максимални количини на посебен тек на отпад и обезбедување на повторна употреба и најсовремена преработка на посебните текови на отпад, со цел постигнување на националните цели за собирање, преработка и рециклирање;
* обезбедување на еднакви услови за работа на производителите кои пласираат одделни производи на пазарот со чија употреба се создава отпад што припаѓа на посебните текови на отпад со цел да го реализираат својот удел во спроведувањето на проширената одговорност на производителот;
* да се спречи во најголема можна мера влијанието врз животната средина од производите и посебните текови на отпад создадени со и по нивната употреба, преку обезбедување на висок степен на заштита на животната средина и здравјето на луѓето од една страна;
* обезбедување на непречено функционирање на внатрешниот пазар преку спречување на создавање на пречки во слободната размена на производи или нарушување на конкурентноста на внатрешниот пазар обезбедена согласно домашното и меѓународното законодавство, од друга страна;
* обезбедување на еднакви услови за работа на колективните односно самостојните постапувачи кои управуваат со посебните текови на отпад преку утврдување на единствени правила и постапки за нивно формирање и работење;
* oбезбедување на неопходната транспарентност во работењето на производителите, односно колективните и самостојните постапувачи со посебните текови на отпад;
* oбезбедување точни и ревидирани податоци за количината на производи што се пуштаат на пазарот во Република Северна Македонија,
* информирање на јавноста и подигнување на јавната свест за производите и видот на отпад што се создава со нивната употреба, за начинот на кој може граѓаните да се вклучат во управувањето со посебните текови на отпад, како и за влијанието на отпадот врз животната средина и здравјето на луѓето.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Со Законот не се уредуваат посебни обврски кои наметнуваат дополнителни средства за буџетот на централната или локалната власт. Законот овозможува поефикасно искористување на средствата кои до сега се собираат од надоместокот за посебниот тек на отпад што го плаќаат производителите, при што ја зајакнува обврската средствата собрани од овој надоместок да се трошат на проекти кои придонесуваат кон заштитата на животната средина и подобро управување со отпадот. Дополнително, законот ја зајакнува одговорноста на колективните и самостојните постапувачи во исполнување на обврската за плаќање на надоместокот и за искористување на истиот, како и ја намалува можностите овие средства да се трошат за цели кои директно не придонесуваат во управувањето со отпадот, односно определува лимит во кој можат да се трошат средствата за спроведување на јавни кампањи.

Воедно, заради воспоставување на единствени постапки и услови за добивање на дозволи за колективните и самостојните постапувачи со посебен тек на отпад, се намалуваат трошоците, како на администрацијата, така и на економските оператори.

Спроведувањето на Програмата за управување со посебните текови на отпад ќе овозможи сите собрани средства од производителите кои се одоворни за управување со посебните текови на отпад, да се користат за проекти кои спроведуваат активности за постигнување на националните цели за посебните текови на отпад утврдени во прописите за посебните текови на отпад.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Со законот се потврдува досегашниот систем за определување на надоместок за постапување со посебниоте текови на отпад, како и истиот се унапредува во смисла на ограничување на можноста за негово неплаќање. Се воведуваат нови мерки со кои се намалува можноста средствата да се трошат за цели кои не се директно поврзни со заштитата на животната средина и управувањето со отпадот.

Законот директно не воспоставува нови материјални обврски за правните лица – производителите кои пуштаат производи на пазарот на Република Северна Македонија, но го потврдува досегашниот систем со кој производителите, кои имаат проширена одговорност согласно овој закон и прописите за посебните текови на отпад, да ги сносат трошоците за управување со посебните текови на отпад, како што се отпад од пакување, отпад од електрична и електронска орпема, отпад од батерии и акумулатори, отпад од искористени возила и слично. Висината и начинот на плаќање на надоместокот подетално ќе се уреди со законите кои се однесуваат на овие посебни видови на тек на отпад, како што е Законот за управување со пакување и отпад од пакување, Законот за управување со електрична и електронска опрема и отпад од електрична и електронска опрема и слично.

**V. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

Со цел воспоставување на препорачаниот систем за проширена одговорност на производителот, потребно е да се изменат или донесат нови закони кои го уредуваат постапувањето со посебните текови на отпад, како што се: Законот за управување со пакување и отпад од пакување, Законот за управување со електрична и електронска опрема и отпад од електрична и електронска опрема, Законот за управување со батерии и акумулатори и отпадни батерии и акумулатори, како и да се донесе нов закон кој ќе го уреди управувањето со искористените возила. Овие закони ќе бидат во голема мера поедноставени и ќе ги уредуваат само прашањата кои се спечифични за секој тек на отпад, додека за заедничките прашања на проширената одговорност ќе се повикува на овој закон.

Понатаму, согласно одредбите на овој закон, до 31 декември 2020 година потребно е да се донесат следните подзаконски акти и тоа:

1. Методологијата за пресметување на вкупната количина на производи што се пуштаат на пазар во претходната година за секој одделна група и вид на посебен тек на отпад (член 13 став (4));
2. Правилник за пропишува формата и содржината на барањата за упис во регистарот, формата и содржината на Регистарот за производители со проширена одговорност, начинот на чување и одржување на регистарот, како и формата и содржината на потврдата за регистрација (член 14 став (13));
3. Правилник за формата и содржината, како и начинот на составување и доставување на изјавата за исполнување на проширената одговорност за управување со посебен тек на отпад (член 18 став (6));
4. Правилник за формата, содржината и образецот на барањето за издавање на дозволата за тек на отпад (член 22 став (6));
5. Правилник за формата, содржината и образецот на изјавата и на Дозволата за тек на отпад (член 23 став (8));
6. Правилник за формата и содржината на образецот на извештајот за количината и видот на тек на отпад со кои постапил правното лице што врши складирање на отпад, а која ја евидетнирало како количина за одделен колективен односно самостооен постапувач (член 29 став (13));
7. Правилник за формата, содржината и образецот на кварталниот извештај и на Годишниот извештај (член 31 став (12));
8. Правилник за начинот на изработка, составување и потврдување на податоците на Ревизијата на годишниот извештај (член 37 став (3));
9. Правилник за видот на активностите за информирање на јавноста и подигање на јавната свест за управување со посебните текови на отпад кои можат да бидат спроведени од колективниот односно самостојниот постапувач и кои можат да бидат прикажани како трошок во Годишниот извештај (член 41 став (6));
10. Правилник за формата и содржината на извештајот на градоначалникот на општината, општината во градот Скопје и градот Скопје за постигнување на целите утврдени во договорот со колективниот односно самостојниот постапувач (член 42 став (12));
11. Упатство за содржината на базата на податоци, начинот на формирање, евидентирање, обработка, чување и доставување и работење на базата на податоци на колективните односно самостојните постапувачи (член 43 став (6));
12. Правилник за формата, содржината и образецот, како и начинот на водење на Регистарот за колективни и самостојни постапувачи (член 44 став (5));
13. Програма за управување со посебните текови на отпад (член 48 став (1));

Подзаконските акти треба да се донесат најдоцна до 31 декември 2020 година*.*

Спроведувањето на законот ќе се врши од страна на следните надлежни институции:

* Министерство за животна средина и просторно планирање
* Министерство за финансии, Управа за јавни приходи
* Управа за животна средина
* Државен инспекторат за животна средина
* Единиците на локална самоуправа.

**ПРЕДЛОГ**

**Закон за проширена одговорност на производителот**

**за управување со посебните текови на отпад**

1. **ОПШТИ ОДРЕДБИ**

**Член 1**

**Предмет на уредување**

Со овој закон се уредува видот на одговорноста на производителите по завршувањето на фазата на консумирање на производите што ги пуштиле на пазарот во Република Северна Македонија и начинот на нејзиното остварување заради собирање, преработка и рециклирање на посебните текови на отпад што ги создале производителите со пуштањето на своите производи на пазар, условите, постапката и начинот на организирање заради остварување на проширената одговорност, условите и начинот на финансирање на мерките заради исполнување на проширената одговорност на производителот, правата и обврските на општините и другите субјекти кои имаат удел во постапувањето со посебните текови на отпад, како и други прашања што се од важност за навремено и целосно остварување на проширената одговорност на производителите.

**Член 2**

**Примена на законот**

Одредбите на овој закон се однесуваат на правните лица кои вршат дејности и/или активности со кои се врши пласирање на одделни производи на пазарот во Република Северна Македонија со чија употреба се создава отпад што припаѓа на посебните текови на отпад и поради што имаат обврска да преземат дополнителни мерки на одговорност, како и да применуваат посебни правила на управување со посебните текови на отпад со што ја остваруваат својата проширена одговорност како производители заради обезбедување на максимална количина на собирање, преработка и рециклирање на посебните текови на отпад и со постигнување на националните цели на Република Северна Македонија за собирање, повторна употреба, преработка и рециклирање на посебен тек на отпад.

Одредбите на овој закон се однесуваат и на општините, општините во градот Скопје и градот Скопје заради обезбедување учество во остварувањето на националните цели од став (1) на овој член, како и на сите правни и физички лица кои вршат дејност на собирање, транспортирање и складирање на одпадни производи и посебен тек на отпад коишто се дел од системот на колективен односно самостоен постапувач воспоставен заради остварување на националните цели.

**Член 3**

**Цел на Законот**

Основни цели на овој закон се:

* обезбедување на собирање на максимални количини на посебен тек на отпад и обезбедување на повторна употреба и најсовремена преработка и рециклирање на посебните текови на отпад, со цел постигнување на националните цели за собирање, повторна употреба, преработка и рециклирање утврдени во прописите за посебните текови на отпад (во понатамошниот текст: национални цели), како и постигнување на високо ниво на заштита на животната средина и здравјето на луѓето, согласно принципот на одржливост;
* обезбедување на еднакви услови за работа на производителите кои пласираат одделни производи на пазарот со чија употреба се создава отпад што припаѓа на посебните текови на отпад со цел да го реализираат својот удел во спроведувањето на проширената одговорност на производителот и во постигнувањето на националните цели;
* да се спречи во најголема можна мера влијанието врз животната средина од производите и посебните текови на отпад создадени со и по нивната употреба, преку обезбедување на висок степен на заштита на животната средина и здравјето на луѓето од една страна, и обезбедување на непречено функционирање на внатрешниот пазар преку спречување на создавање на пречки во слободната размена на производи или нарушување на конкурентноста на внатрешниот пазар обезбедена согласно домашното и меѓународното законодавство, од друга страна;
* обезбедување на еднакви услови за работа на колективните односно самостојните постапувачи кои управуваат со посебните текови на отпад преку утврдување на единствени правила и постапки за нивно формирање и работење;
* oбезбедување на неопходната транспарентност во работењето на производителите, односно колективните и самостојните постапувачи со посебните текови на отпад;
* oбезбедување точни и ревидирани податоци за количината на производи што се пуштаат на пазарот во Република Северна Македонијаи за отпадот што се создава со нивната употреба, како и обезбедување на нивна достапност со цел да се овозможи професионална средина за работа со соодветен надзор;
* обезбедување на точни и ревидирани податоци за количината на собраниот, преработениот и рециклиран посебен тек на отпад и со тоа подобри услуги поврзани со управувањето со посебните текови на отпад и зголемување на процентот на нивното собирање, преработка и рециклирање што ќе резултира во подобрување на потенцијалот за развој на секторот за управување со отпад;
* информирање на јавноста и подигнување на јавната свест за производите и видот на отпад што се создава со нивната употреба, за начинот на кој може граѓаните да се вклучат во управувањето со посебните текови на отпад, како и за влијанието на отпадот врз животната средина и здравјето на луѓето.

**Член 4**

**Супсидијарна примена на други закони**

(1) За сите прашањата кои се однесуваат на начинот на постапување со отпадот, а кои не се предмет на уредување на овој закон, ќе се применуваат прописите за управување со отпадот.

(2) За прашањата кои се однесуваат на дефинициите, обврските на производителите, обврските во однос на транспортот, собирањето и третманот на отпад, известувањето и водењето на евиденција, а кои не се посебно уредени со овој закон, ќе се применуваат прописите за управување со отпад и прописите за посебните текови на отпад.

(3) За регулирање на прашањата во врска со пристап до информации кои се однесуваат на животната средина, учество на јавноста во донесување на одлуките и оцена на влијанието од определени стратегии, планови и програми врз животната средина се применуваат одредбите од Законот за животната средина доколку со овој закон не е поинаку уредено.

(4) На постапките утврдени со овој закон се применуваат одредбите од Законот за општа управна постапка, доколку со овој закон не е поинаку уредено.

**Член 5**

**Дефиниции**

Одделни изрази употребени во овој закон го имаат следното значење:

1. **Проширена одговорност на производителот** (во понатамошниот текст: проширена одговорност) е збир на правила и постапки за производителите кои со вршењето на својата дејност и/или активност пласираат одделни производи на пазарот со чија употреба се создава отпад што припаѓа на посебните текови на отпад и со тоа дополнително ја оптоваруваат животната средина поради што имаат обврска да финансираат и преземат дополнителни мерки на грижа за производите по завршувањето на фазата консумирање, како и мерки на управување, кои особено се однесуваат на: воспоставување и организирање на систем за собирање, повторна уптреба, преработка и рециклирање на посебните текови на отпад создаден од неговиоте производи, заштита и унапредување на животната средина и здравјето на луѓето, обезбедување на предвидлива ефикасност и разумно користење на природните богатства, промовирање и примена на принципите на циркуларна економија и информирање на јавноста, поттикнување на користењето на обновлива енергија и енергетската ефикасност, вклучително и економскиот развој и конкурентноста; како и на примена на посебни правила за постапување со посебните текови на отпад и водење на евиденција за истите со што се придонесува кон намалување на создавањето на отпад и постигнување на националните цели за собирање, повторна уптреба, преработка и рециклирање на посебните текови на отпад.

2. **Колективен постапувач** е правно лице основано од најмалку два производители кое поседува дозвола за колективен постапувач за управување со посебен тек на отпад издадена од стручниот орган согласно одредбите на овој закон, како и прописот кој го уредува управувањето со тој тек на отпад, и кое во име на производителите, кои се членови или основачи на колективниот постапувач, за определен надоместок, ги презема нивните обврски за проширирена одговорност кои се однесуваат на управување со посебните текови на отпад. Колективниот постапувач во своето работење при управувањето со посебните текови на отпад ги применува одредбите од овој закон, како и прописите за управување со отпад и прописите за посебните текови на отпад.

**3. Самостоен постапувач** е производител кој самостојно ги извршува обврските за проширена одговорност кои се однесуваат на управување со посебните текови на отпад врз основа на дозвола издадена од стручниот орган согласно одредбите на овој закон, како и прописите за управување со отпад и прописот кој го уредува управувањето со текот на отпад што тој го создава;

**4. Надоместок за посебен тек на отпад** е надоместокот што производителот му го плаќа на Колективниот постапувач за услугите што ги врши во спроведувањето на обврските за проширената одговорност на производителот кои се однесуваат на управување со посебните текови на отпад. Со плаќањето на надоместокот производителот станува договорен производител и член на колективниот постапувач;

**5. Производител** е правно лице кои врши дејности и/или активности со кои пласира одделни производи на пазарот во Република Северна Македонија со чија употреба се создаваат отпадни производи, како и отпад што припаѓа на посебните текови на отпад и поради тоа, во споредба со другите правни лица кои пуштаат производи на пазарот, има проширена обврска да преземе дополнителни мерки на одговорност, како и да применува посебни правила на управување со посебните текови на отпад за да создаде услови за обезбедување на максимална количина на собирање, повторна употреба, преработка и рециклирање на посебните текови на отпад, кои се уредени со овој закон и со прописите за посебните текови на отпад.

**6. Договорен производител** е производителот кој има договор со колективен постапувач, да во негово име и за негова сметка, ги презема и спроведува обврските за проширена одговорност кои се однесуваат на управување со посебните текови на отпад. Договорниот производител не е целосно ослободен од спроведувањето на обврските за проширена одговорност согласно овој и прописите за посебните текови на отпад.

**7. Посебен тек на отпад** е вкупното количество на отпад кој припаѓа на една група којшто настанува со употреба на одделни видови на производи што се пуштени на пазарот во Република Северна Македонија, за кое е одговорен производителот согласно својот удел во вкупното количество од тој вид пласирани производи на пазарот. За секоја група на отпад согласно видот се применуваат посебни правила за постапување утврдени со овој закон, како и со прописите кои го уредуваат управувањето со посебните текови на отпад. При постапувањето со текот на отпад се применуваат општите правила за постапување со отпад утврдени со прописите за управување со отпад. Како тек на отпад може да се јават отпад од пакување, отпадна електрична и електронска опрема, отпад од бактерии и акумулатори, искористени возила, отпадни масла, отпад од текстил и други текови на отпад утврдени согласно прописите за посебните текови на отпад;

**8. Вид на посебен отпад** е отпад што припаѓа на иста група на тек на отпад што настанал од отпадните производи и кој има посебна цел за управување со отпад којашто се однесува на собирање, повторна употреба, преработка и рециклирање утврдена во прописите за посебните текови на отпад;

**9. Посебна цел за управување со отпад** е одделна количина за собирање, повторна употреба, преработка и рециклирање на посебен тек на отпад, со одреден квалитет на преработка и рециклирање што е утврдена во прописите за посебните текови на отпад, посебно за секоја група и вид на тек на отпад, која треба да ја постигнат производителите преку колективните односно самостојните постапувачи заради исполнување на својот удел во постигнувањето на националните цели на Република Северна Македонија:

**10.Национални цели** се утврдени количини во прописите за посебните текови на отпад за собирање, повторна упoтреба, преработка и рециклирање на посебен тек на отпад, со одреден квалитет на преработка и рециклирање кои треба да бидат постигнати заради исполнување на обврските на Република Северна Македонија кои придонесуваат во глобалните напори за заштита на животната средина и одржливиот развој, како и во исполнување на својот удел во утврдените цели на Европската унија прифатени со ратификувани меѓународни договори или спогодби (во понатамошниот текст: Национални цели);

**11. Производ** е направа, предмет или материја, кој може да биде во тврда, течна или гасовита форма, и кој има одредени карактеристики и функции кои можат да задоволат одредена потреба поради што се употребува од крајните корисници, и со чија употреба се создава отпад кој припаѓа на еден или повеќе посебни текови на отпад утврдени со прописите за посебните текови на отпад, како и со прописите за управување со отпад;

**12. Управување со посебен тек на отпад** е дејност на колективен и самостоен постапувач што вклучува збир на активности на водење на евиденција за количините на производите што се пуштаат на пазарот и на отпадот што се создава од нивната употреба за кој е одговорен, како и организација на операции за собирање, транспортирање, складирање, повторна употреба, преработка, рециклирање, отстранување и посредување во промет на посебен тек на отпад, вклучувајќи и обврска за грижа дека овие операции се спроведуваат согласно прописите од областа на управување со отпадот, вклучително и спроведување на активности за информирање и подигнување на јавната свест за постапувањето со посебниот тек на отпад;

**13. Надоместок за управување со посебен тек на отпад** е финансиски износ, кој е утврден во прописите за посебните текови на отпад за одделен вид на тек на отпад, што е должен да го плати производителот тогаш кога одлучил исполнувањето на проширената одговорност на производителот за управување со посебен тек на отпад да ја оствари со плаќање на надоместокот, по чие плаќање се ослободува единствено од обврската за вклучување во колективен постапувач или постапување како самостоен постапувач, но не и од обврската за водење евиденција и известување, како што е утврдена во овој закон и во прописите за посебните текови на отпад.

**14. Отпадни производи** се производи што се пуштени на пазарот и кои се употребени од најмалку еден корисник кој ги отфрла, или има намера да ги отфрли или од него се бара по употребата да ги отфрли, кои се уште може да имаат иста или друга намена или употребна вредност, а за кои има посебни правила за постапување согласно прописите за посебните текови на отпад;

**15.Стручен орган** е Управата за животна средина, орган во состав на Министерството за животна средина и просторно планирање;

**16.Орган за животна средина** е органот на државната управа надлежен за работите од областа на животната средина односно Министерството за животна средина и просторно планирање.

(2) За потребите на овој закон, соодветно ќе се применуваат дефинициите од Законот за управување со отпадот за изразите употребени во овој закон (во понатамошниот текст: прописите за управување со отпад), а кои се однесуваат на отпад, управување со отпад, собирање, одделно собирање (слектирање), спречување, повторна употреба, преработка, обновување, рециклирање и отстранување.

(3) За потребите на овој закон, соодветно ќе се применуваат дефинициите од прописите за управување со посебните текови на отпад, доколку не се поинаку утврдени во овој закон.

**Член 6**

**Начела**

(1) Во согласност со целите за долгорочна заштита и одржливо користење на природните ресурси и заштита и унапредување на медиумите и областите на животната средина, управувањето со посебните текови на отпад се заснова на следните начела:

1. **Нечело на проширена одговорност на производителот**- одржлив пристап во керирање и спроведување на политика на животната средина со кој се бара производителот кој пушта на пазарот одредени производи со кои ја оптоварува животната средина да е одговорен за целиот животен циклус на производот од фазата на неговото создавање, преку фазата на консумирање на производот од страна на потрошувачот до управување со отпадот кој настанува како резултат на консумирањето односно употребата на тој производ.
2. **Начело на загадувачот плаќа во проширената одговорност** – е обврска на производителот да ги сноси сите трошоци за остварување на проширената одговорност.
3. **Начело на предвидливост** - кога се применува проширената одговорност треба да се земат во предвид достапните техники и економската изводливост, како и севкупните влијанија врз животната средина, здравјето на луѓето и социјалниот развој, овозможувајќи при тоа непречено функционирање на внатрешниот пазар, како и спречување на создавање на пречки во трговијата или пак нарушување и/или ограничување на конкурентноста.
4. **Начело на спречување на нелојална зелена конкуренција** – органите на државната и локалната власт ќе вложат доволна напор преку постапките за јавни набавки да проверат дали понудувачот е производител кој ги спроведува обврските за приширена одговорност на производителот, како и ќе осигураат да не се врши набавка на производи од производител кој не ги спроведува обврските за проширена одговорност и поради тоа има пониска цена во споредба со друг производител кој понудил производи со ист квалитет и карактеристики но ги спровдува обврските на проширена одговорност на производителот. Органите на државната и локалната власт нема да ја склучат јавната набавка доколку производителот не докаже дека, најмалку за тековната година, ги спровел во целост обврските за проширена одговорност согласно овој закон, како и прописите за посебните текови на отпад.
5. **Начело на крајна одговорност на производителот** – производителот е финансиски одговорн за остварување на својата проширената одговорност без оглед дали истата ја остварува прелу самостоен или колективен постапувач, поради што склучувањето на договор за спроведување на проширената одговорност со колективен или самостоен постапувач не ја исклучува неговата одговорност доколку колективниот или самостојниот постапувач не успеат да ги исполнат своите обврски.

(2) Во управувањето со посебните текови на отпад, покрај начелата утврдени во овој член, соодветно се применуваат и начелата утврдени во Законот за животната средина, Законот за управување со отпад и прописите за посебните текови на отпад.

1. **ОПШТИ ОБВРСКИ НА ПРОИЗВОДИТЕЛОТ**

**Член 7**

**Обврска за должна грижа за отпадот што се создава**

Производителот е должен да се грижи за отпадот што се создава од производот што го пушта на пазарот и тоа почнувајќи од моментот на дизајнирање на производот, при што внимава на видот на суровините и материјалите што се употребуваат, особено за тоа која количина од истите може да се искористи и која количина останува по производството, дали остатокот може повторно да се искористи, преработи и на кој начин да се отстрани, како и да се грижи за отпадот што се содава по употребата на производот, преку воспоставување на самостоен систем или со вклучување во систем на колективен постапувач за управување со посебни текови на отпад и при тоа да се грижи дека овие системи ги исполнуваат своите обврски согласно позитивните законски прописи.

**Член 8**

**Одговорност за постигнување научни достигнувања**

Производителот е должен, преку сопствени вложувања, самостојно или здружено, да учествува во научни истражувања кои имаат за цел остварување на достигнувања кои обезбедуваат подобро искористување на суровините и материјалите што се користат во производите, подобро дизајнирање заради зголемување на потенцијалот на производот повторно да се употреби целосно или некои негови компоненти, подобро расклопување и искористување на отпадот што се создава по неговата употреба, како и да ги споделува тие достигнувања со заинтересираните страни без или со надоместок којшто не ги надминува трошоците на истражувањето.

**Член 9**

**Обврска за воспоставување, организирање и водење систем за собирање, повторна употреба, преработка и рециклирање на посебен тек на отпад**

(1) Производителот е должен, на свој трошок, да воспостави и организира систем кој ќе има за цел да обезбеди одделно собирање на отпадните производи, како и за одделно собирање на отпадот што се создава од производите, заради повторна употреба, преработка и/или рециклирање на посебниот тек на отпад.

(2) Производителот е должен системот од став (1) на овој член да го воспостави и организира во подрачјата на секоја општина во Република Северна Македонија каде што врши продажба на своите производи на пазар на потрошувачите овозможувајќи при тоа најмалку едно место за одделно собирање на отпадните производи на производителот, како и на отпадот што се создава од производите, заради повторна употреба, преработка и/или рециклирање на посебниот тек на отпад во согласност со овој закон, како и во согласност со условите утврдени во прописите за посебните текови на отпад.

(3) Обврските од став (1) на овој член, производителот може да ги оствари самостојно или преку здружување со други производители, согласно овој закон, како и согласно прописите што го уредуваат постапувањето со посебните текови на отпад.

**Член 10**

**Обврска за соработка со трговците кои пласираат производ**

**по чија употреба се создава отпад**

Производителот е должен да соработува со трговецот во чии простории се пласираат производи кои тој ги пуштил на пазарот заради преземање на заеднички мерки кои имаат за цел да поттикнат собирање на отпадни производи од крајните потрошувачи, како и да обезбедат опрема за одделно собирање на отпадот што се создава од отпадните производи, заради повторна употреба, преработка или рециклирање на посебниот тек на отпад и со тоа постигнување на националните цели од членот 13 на овој закон.

**Член 11**

**Обврска за соработка со општините, регионалните системи за управување со отпад заради собирање, повторна употреба преработка и рециклирање на посебниот тек на отпад**

Производителот е должен заради постигнување на националните цели од членот 13 на овој закон, самостојно или преку колективниот постапувач, да соработува со општините и градот Скопје и регионалните систем за управување со отпад заради преземање на заеднички мерки кои имаат за цел поттикнување на одделно собирање на отпадните производи, како и да воспостават собирни центри и друга инфраструктура за одделно собирање на отпадни производи и посебни текови на отпад заради повторна употреба, преработка и/или рециклирање на посебниот тек на отпад.

**Член 12**

**Одговорност за подигнување на јавната свест**

(1) Производителот е должен да ја информира јавноста за можностите на производот повторно да се употребува целосно или некои негови компоненти, за начинот на расклопување на прооизводот и за искористување на отпадот што се создава по неговата употреба, како и за влијанието што создадениот отпад од производот го има врз животната средина и здравјето на луѓето врз основа на научни сознанија, како и согласно принципот на претпазливост.

(2) Производителот е должен, самостојно или преку колективниот постапувач, на соодветен начин да ја информира јавноста за можноста да се вклучи во управувањето со посебните текови на отпад заради постигнување на националните цели за собирање, повторна употреба, преработка и рециклирање на посебните текови на отпад утврдени во прописите за посебните текови на отпад.

**Член 13**

**Обврска на производителот за постигнување на националните цели за собирање, повторно употреба, преработка и рециклирање на посебните текови на отпад**

(1) Производителот е должен да обезбеди постигнување на националните цели кои се однесуваат на собирање, повторна употреба, преработка и рециклирање на посебните текови на отпад, утврдени во прописите за посебните текови на отпад, кој настанува од производите што ги пушта на пазарот во Република Северна Македонија (во понатамошниот текст: национални цели).

(2) Секој производител е должен да учествува во постигнувањето на националните цели во тековната година со количина која е најмалку еднаква на односот на неговиот удел во вкупната количина на производите што се пуштени на пазарот во Република Северна Македонија во претходната година кои припаѓаат на ист вид или категоријата на производи утврдени во прописите за посебните текови на отпад.

(3) Вкупната количина на производи што се пуштени на пазарот заради одредување на минималната количина од став (2) на овој член се утврдува од страна на стручниот орган и се објавува на начин утврден во член 39 став (4) од овој закон.

(4) Министерот кој раководи со органот за животна средина (во понатамошниот текст: министерот) ја утврдува методологијата за пресметување на вкупната количина на производи што се пуштаат на пазар во претходната година за секој одделна група и вид на посебен тек на отпад, доколку тоа не е посебно уредено со прописот за посебниот тек на отпад.

**Член 14**

**Регистрација на производителите и Регистар на производители за проширена одговорност**

(1) Производителите кои пуштаат на пазар или увезуваат како крајни корисници, производи во Република Северна Македонија, со чија употреба се создава отпад кој припаѓа на некој од посебните текови на отпад утврдени со законите за посебните текови на отпад се должни да се регистрираат кај стручниот орган.

(2) Регистрацијата се врши со поднесување на барање за регистрација од страна на производителот, до стручниот орган преку електронско аплицирање на он-лине веб портал.

(3) Стручниот орган, врз основа на добиените податоци наведени во барањето од став (2) на овој член води Регистар на производители со проширена одговорност кои пуштаат на пазарот во Република Северна Македонија, производи со чија употреба се создава отпад кој припаѓа на посебен тек на отпад (во натамошниот текст: Регистар на производители со проширена одговорност).

(4) Регистарот на производители со проширена одговорност се води електронски според видот и категоријата на производот, видот на отпадот за секој тек на отпад одделно што се создава од отпадниот производ, а кои се утврдени во прописите за посебните текови на отпад, како и според видот на производителот по обем тогаш кога согласно прописите за посебните текови на отпад е дадена можност да се биде мал производител.

(5) Врз основа на барањето од ставот (2) на овој член, со доставување на точни податоци, автоматски се добива потврда за регистрација на производителот во Регистарот на производители со прширена одговорност.

(6) Во случај на промена на податоците доставени при регистрацијата од ставот (2) на овој член, производителот во рок од 15 дена од денот на настанувањето на промената, е должен да го информира стручниот орган и електронски да поднесе барање за промена на податоците во кое се внесуваат само променетите податоците.   
(7) Производителите кои ја прекинуваат својата дејност со која се врши пуштање производи на пазар или увезуваат како крајни корисници производи од кои по употреба се создаваат посебни текови на отпад утврдени со прописите за посебните текови на отпад, должни се во рок од 30 дена од денот на прекинот на дејноста, да поднесат електронски барање до стручниот орган за бришење од Регистарот на производители со проширена одговорност.

(8) Стручниот орган е должен да провери дали производителот ги има исполнето своите обврски за проширена одговорност и во рок од 30 дена од денот на приемот на на барањето од ставот (7) на овој член, ќе издаде потврда за бришење на производителот од Регистарот на производители за проширена одговорност.

(9) Потврдата од став (8) на овој член се издава со датум на важност на денот кога е поднесено барањето од став (7) на овој член.   
(10) Доколку стручниот орган не ја издаде потврдата во рокот определен од ставот (8) на овој член, подносителот има право да изјави жалба до Државна комисија за одлучување во управна постапка и постапка од работен однос во втор степен, во рок од 15 дена од истекот на роковите од ставовите (4) и (8) на овој член.

(11) Стручниот орган е должен да води евиденција за избришаните субјекти најмалку за период од седум години по бришењето.

(12) Со денот на важноста на потврдата од став (8) на овој член, за производителот престануваат сите обврски што произлегуваат од проширена одговорност.

(13) Министерот кој раководи со органот за животна средина ги пропишува формата и содржината на барањата од ставовите (2) и (7) на овој член, формата и содржината на Регистарот за производители со проширена одговорност од ставот (3) овој член, начинот на чување и одржување на регистарот, како и формата и содржината на потврдата од ставот (5) на овој член и тоа за секој производ и тек на отпад кои се утврдени со прописите за посебните текови на отпад.

(14) Стручниот орган е должен редовно го ажурира и води Регистарот на производители со проширена одговност на својата веб страна, како и да обезбеди редовно функционирање на електронското пријавување на производителите на електронскиот портал.

**Член 15**

**Производители регистрирани во странство**

(1) Кога тоа е определено со прописот за посебниот тек на отпад, производителот кој не е регистриран во Република Северна Македонија, а кој преку комуникација од далечина пушта на пазарот во Република Северна Македонија производи определени со прописите за посебните текови на отпад, обврските кои произлегуваат од овој закон и од прописите за посебните текови на отпад ги извршува преку назначување на овластен застапник, кој е должен да се регистрира како производител согласно член 14 од овој закон.

(2) Преку назначувањето на овластениот застапник, оврските кои произлегуваат од овој закон за производителот од ставот (1) на овој член, за производите коишто се пуштаат на пазарот во територијата на Република Северна Македонија, целосно се пренесени во овластениот преставник.

**Член 16**

**Водење евиденција и израмнување на податоци**

(1) Заради обезбедување на редовно ажурирање на податоците за видот и количината на производите што се пуштени на пазарот во Република Северна Македонија, а се определени согласно прописите за посебните текови на отпад, за видот и количината на отпадот што се создава за секој тек одделно, како и за утврдување на степенот на исполнување на националните цели, се воспоставува систем преку посебено тело за балансирана одговорност на производителите со цел водење, валидизирање и израмнување на податоците за управување со посебните текови на отпад.

(2) Начинот на воспоставување, организација, управување и работа на телото од став (1) на овој член се уредува со посебен закон.

1. **ПОСЕБНИ ОБВРСКИ НА ПРОИЗВОДИТЕЛOT**

**Член 17**

**Обврска за финансирање на проширената одговорност на производителот**

(1) Заради заштита на животната средина и здравјето на луѓето, како и заради постигнување на националните цели, за производите што ги пуштил на пазарот на територијата на Република Северна Македонија, производителот е должен да обезбеди финансирање на трошоците за остварување на проширената одговорност на производителот најмалку за следните активности:

* повратен прием на употребениот производ (отпаден производ);
* повратен прием на отпадот што настанува со употребата на производот, како на пример пакување, расипан дел и слично;
* повторно употреба на отпадниот производ или на дел од него;
* одделното собирање, времено чување на отпадниот производ и на отпадот што настанува со употребата на производот, најмалку за количината што соодветвува на сопствениот удел во постигнување на националните цели;
* транспорт, третман, повторна употреба, преработка, рециклирање и отстранување на остатокот од преработката на отпадот што настанува со употребата на производот најмалку за количината на сопствениот удел во постигнување на национални цели;
* трошоци за комуникација со јавноста поврзани со информирање за начинот на постапување со отпадот што настанува со употребата на производот;
* трошоци поврзани со осигурување на штета врз трети лица;
* трошоците поврзани со финансиската гаранција;
* трошоци за инвестирање во инфраструктура за собирање на отпадот што настанува со употребата на производот за да се обезбеди селекција на секој посебен вид на отпад за кој производителот има обврски за управување со посебен тек на отпад;
* редовно преземање на отпадниот производ и отпадот што настанува со употребата на производот од трговецот односно од местото на достава на нов производ, како и од местото кое согласно договорот за соработка е определено од оштината;
* редовно преземање на отпадниот производ и отпадот што настанува со употребата на производот од домаќинствата, како и од овластени собирачи согласно прописите за посебните текови на отпад, и
* исполнување на други обврски што се утврдени за производителот во прописите за посебните текови на отпад.

(2) Трошоците, за постапување со отпадниот производ и отпадот што настанува со употребата на производот, производителот не смее да ги прикажува одделно при продажбата на производот.

(3) Производителот е одговорен за спроведување на обврските од став (1) на овој член и тогаш кога има склучено договор за остварување на проширената одговорност со колективен или самостоен постапувач согласно овој закон, поради што има должност да се грижи за работата на колективниот односно самостојниот постапувач, како и да бара податоци за да се осигура дека колективниот односно самостојниот постапувач ги остварува обврските што се утврдени со овој закон, прописите за управување со отпад и прописите за посебните текови на отпад.

(4) Обврските од став (1) и став (2) од овој член детално се уредуваат со прописите за посебните текови на отпад, како и со овој закон.

**Член 18**

**Остварување на проширената одговорност**

(1) Обврските за проширена одговорност од член 17 од овој закон производителот може да ги оствари преку:

* плаќање надоместок за управување со посебен тек на отпад на начин и во висина како што е утврден во прописите за посебните текови на отпад;
* воспоставување на самостоен систем за управување со посебен тек на отпад, кога таа можност е утврдена во прописот за постапување со тој посебен тек на отпад и
* вклучување во систем на колективен постапувач за управување со посебен тек на отпад.

(2) Производителот кој одлучил исполнувањето на проширената одговорност да ја исполни без да изврши плаќање на надоместокот од став (1) алинеја 1 од овој член е должен да постапи согласно одредбите од овој закон и прописот за посебниот тек на отпад.

(3) Во случај кога производителот одлучил исполнувањето на проширената одговорност да ја исполни со плаќање на надоместокот од став (1) алинеја 1 на овој член е должен да го изврши плаќањето на надоместокот согласно одредбите од прописот кој го уредува постапувањето со посебниот тек на отпад, како и да постапува во однос на водење на евиденција и известување согласно овој закон и прописот за посебниот тек на отпад.

(4) Исполнувањето на проширената одговорност производителот го потврдува со доставување на Изјава за исполнување на проширената одговороност за управување со посебен тек на отпад која се доставува како прилог кон завршната сметка што се доставува до Управата за јавни приходи согласно прописите за сметководствена евиденција.

(5) Во изјавата од став (4) на овој член особено се доставуваат податоци за видот и количината на производите што се пуштени на пазар за кои постои обврска за преземање на проширена одговорност согласно контата од сметководствената евиденција на материјални средства, видот и количината на посебните текови на отпад што се создава со употребата на тие производи, износот на надоместокот што е платен согласно став (1) алинеја 1 на овој член и/или износот на надоместокот што е платен на колективниот постапувач, односно износот на средствата што се потрошени како самостоен постапувач заради оставарување на проширената одговорност, потврда од колективен односно самостоен постапувач дека производителот ги исполнил своите обврски, како и други податоци што се од значење за докажување на исполнувањето на проширената одговорност на производителот.

(6) Министерот во согласност со министерот кој раководи со органот надлежен за вршење на работите од областа на финансиите, ја пропишува формата и содржината, како и начинот на составување и доставување на изјавата од ставот (4) на овој член.

(7) Копија од изјава од став (4) на овој член најдоцна до 10 март самостојниот постапувач ја доставува до стручниот орган односно договорниот производител до колективниот постапувач.

(8) Колективниот постапувач е должен да ги евидентира и чува изјавите од став (4) на овој член заедно со податоците од годишниот извештај од 35 член од овој закон.

**Член 19**

**Финансиска гаранција од производителот**

(1) Производителот е должен да обезбеди финансиска гаранција со цел обезбедување на спроведувањето на проширената одговорност утврдена со овој и постигнување на националните цели утврдени со прописите за посебните текови за отпад.

(2) Финансиската гаранција ќе биде обезбедена од страна на колективниот постапувач за договорниот производител со кој има склучено договор за презамање на обврските за управување со посебен тек на отпад.

(3) Финансиската гаранција се обезбедува на начин како што е утврдено во член 28 од овој закон.

1. **ОСНОВАЊЕ НА КОЛЕКТИВНИОТ ОДНОСНО САМОСТОЈНИОТ ПОСТАПУВАЧ**

**Член 20**

**Преземање на обврските на одговност на производителот**

(1) За исполнување на обврските за проширена одговорност, производителот што одлучил да не го плаќа надоместокот од член 18 став (1) алинеја 1 од овој закон, е должен обврските на проширената одговорност од член 17 од овој закон и прописите за посебните текови на отпад (во понатамошниот текст: обврски на проширена одговорност), да ги оствари самостојно или со склучување на договор со правно лице Колективен постапувач за превземање на обврските за управувањесо посебен тек на отпад, кој e основано и поседува дозвола за управување со посебен тек на отпад добиена согласно со овој закон и прописот за посебниот тек на отпад (во понатамошниот текст: Колективен постапувач).

(2) Во договорот од став (1) на овој член се вклучуваат сите обврски на производителот што произлегуваат од проширената одговорност утврдени во овој закон, како и во прописите за посебните текови на отпад, освен оние за кој е самостојно одговорен производителот.

(3) Колективниот постапувач за посебниот тек на отпад обезбедува постапување со посебниот тек на отпад во име и за сметка на производителите кои се негови основачи, како и оние со кои склучил договор од став (1) на овој член, со што истите стануваат членови на колективниот постапувач односно договорни производители.

(4) Кога тоа е посебно утврдено во прописите за посебните текови на отпад, производителот може да биде ослободен од обврската од член (1) на овој член кога станува збор за мал производител на начин како што е утврдено во прописот за тој посебен вид на отпад.

(5) Кога тоа е посебно утврдено во прописите за посебните тековите на отпад, производителот своите обврски за проширена одговорност е должен да ги остварува исклучиво со склучување на договор со Колективен постапувач, освен доколку не одлучи да го плаќа надоместокот од член 18 став (1) алинеја 1 од овој закон.

**Член 21**

**Воспоставување на колективен и самостоен постапувач**

(1) Производителот, може да ги оствари обврските на проширена одговорност, со склучување на договор со само еден колективен постапувач за преземање на обврски за управување со посебен тек на отпад кој има обезбедено Дозвола за управување со посебен тек на отпад за колективен постапувач (во понатамошниот текст: колективен постапувач) издадена од страна на стручниот орган во согласност со овој закон, како и прописот за посебниот тек на отпад. Производителот е должен да го склучи договорот и тогаш кога тој е основач на колективниот постапувач.

(2) Производителот обврските на проширена одговорност може, со сопствени средства, да ги оствари самостојно само кога има обезбедено Дозвола за управување со посебен тек на отпад за самостоен постапувач (во понатамошниот текст: самоетоен постапувач) издадена од стручниот орган во согласност со овој закон, како и прописот за посебниот тек на отпад.

(3) За исполнување на обврските на проширена одговорност производителот во случаите од став (1) на овој член е должен да му плаќа на колективниот постапувач надоместок за извршената услуга на начин и во висина како што е утврден во договорот за преземање на обврски за управување со посебен тек на отпад и во овој закон.

(4) Колективниот односно самостојниот постапувач не може да започне со извршување на било каква активност на управување со посебен тек на отпад без претходно да ја добие дозволата од став (1) односно став (2) на овој член.

(5) Колективниот односно самостојниот постапувач, освен дозволата од став (1) односно став (2) на овој член, не смее да биде носител на друга дозвола за управување со отпад која произлегува од прописот за управување со отпад.

(6) По исклучок на став (5) од овој член, колективниот односно самостојниот постапувач со отпад од електрична и електронска опрема, може истовремено да биде носител и на дозвола за управување со отпад од батерии и акумулатори.

(7) Колективниот односно самостојниот постапувач исполнувањето на обврските за управување со посебните текови на отпад за кој е одговорен не може да ги врши самостојно, и истите е должен да ги довери на други правни лица кои поседуваат важечки дозволи за постапување со отпад согласно прописите за управување со отпад. Договорите меѓу Колективниот односно самостојниот постапувач и правните лица за постапување со отпад се склучуваат за најмалку една фискална година, во кои задолжително се наведуваат меѓусебните права и обврски, како и количината и видот на отпад за кој се постапува.

**Член 22**

**Барање за добивање на дозвола за Колективен односно самостоен постапувач**

(1) Производителот односно Колективиот постапувач дозволата од член 21 од овој закон ја добива врз основа на Барање за издавање на Дозвола за управување со посебен тек на отпад кое се поднесува до стручниот орган.

(2) Барањето од став (1) на овој член особено ги содржи следните податоци:

1. назив и седиште на правното лице барател - колективниот односно самостојниот постапувач;
2. посебниот тек на отпад за кој се бара дозволата;
3. потврда од Централниот регистар на Република Северна Македонија за регистрација на правно лице колективниот односно самостоен постапувач, како и потврда за тековната состојба;
4. потврда од Управа за јавни приходи дека за колективниот постапувач односно производителот не е покрената постапка за ликвидација или стечај;
5. доказ за обезбедно осигурување за надомест на штета за трети лица во управување со тек на отпад од член 25 од овој закон за Колективниот постапувач односно член 27 од овој закон за Самостојниот постапува:
6. доказ за обезбедена финансиска гаранција согласно член 28 од овој закон;
7. Програма за остварување на проширената одговорност на производителот за посебниот тек на отпад од член 29 од овој закон;
8. податоци за електронскиот систем за обработка, доставување и водење на податоци во согласност со обврските за управување со посебен тек на отпад и податоци за начинот на одржување на системот од член 42 од овој закон;
9. вкупната количина на производи кои се пуштени на пазарот за претходната година од страна на договорните производители односно од страна на самостојниот производител; и
10. список на правни лица, кои имаат дозволи за управување со отпад согласно прописите за управување со отпад, со кои колективниот односно самостојниот постапувач има склучено договори за извршување на обврските за управување со отпад. Списокот задолжително содржи податоци за: назив и седиште на правното лице, број на договор склучен со колективниот односно самостојниот постапувач, вид и број на дозвола за постапување со отпад согласно прописите за управувањесо отпад на правното лице, опис на предметот на договорот со Колективниот односно самостојниот постапувач; како и податоци за вкупниот капацитет на секое правно лице за собирање, преработка и рециклирање на отпад согласно дозволата за постапување со отпад и договорениот капацитет со Колективниот односно самостојниот постапувач.

(3) Дополнително, кон барањето од став (1) од овој член Колективниот постапувач доставува и:

1. акт за основање и статут на Колективниот постапувач;
2. список на производители со кои колективниот постапувач има склучено договор да во нивно име и за нивна сметка ќе постапува со посебниот тек на отпад (во понатамошниот текст: договорни производители), во кој се наведени податоци за: називот и седиштето на производителот, дејноста на производителот, како и количина и вид на производи кои договорните производители ги пуштиле на пазарот на Република Северна Македонија за претходната година;
3. примерок од стандардниот договор за општите услови кој го склучува колективниот постапувач со договорениот производител;
4. Изјава од управителите на основачите на колективните постапувачи дека се производители согласно одредбите на овој закон, како и дека не вршат дејност на постапување со отпад самостојно, ниту се основачи или ко-основачи на друго правно лице кое врши дејност на постапување со отпад;
5. процентот на пресметаниот удел на колективниот односно самостојниот постапувач во вкупната количина на пуштени производи на пазарот за претходната година.

(4) Колективниот постапувач во моментот на поднесувањето на барањето е должен да обезбеди договори со кои, врз основа на списокот на произвдители од став (3) алинеја 2) на овој член, ќе докаже дека презема обврски за управување со посебен тек на отпад со производители кои претставуваат минимум 10% од вкупната количина на производи пуштена на пазарот во Република Северна Македонија од кои се создава посебен тек на отпад.

(5) Податоците за вкупната количина на производи пуштена на пазарот во Република Северна Македонија за посебните текови на отпад и нивните видови ги објавува стручниот орган согласно член 39 став (4) од овој закон, а пресметан согласно прописот од член 13 став (4) од овој закон.

(6) Доколку не е поинаку уредено со прописот за посебниот тек на отпад, формата, содржината и образецот на барањето за издавање на дозволата од став (1) од овој член, начинот на доставување, како и потребната документација која се приложува кон барањето ги пропишува министерот.

(7) Доколку е така утврдено со прописот за посебниот тек на отпад, кон барањето може да се бара доставување и на други податоци или документација.

**Член 23**

**Дозвола за управување со посебен тек на отпад за колективен постапувач**

**или самостоен постапувач**

(1) Стручниот орган во рок од 30 дена од денот на комплетирањето на барањето за издавање на дозвола од член 22 од овој закон, е должен да донесе решение за издавање на Дозвола за управување со посебен тек на отпад за колективен постапувач или за самостоен постапувач (во понатамошниот текст: Дозвола за тек на отпад) односно решение со кое го одбива барањето за издавање на дозволата.

(2) Дозволата за тек на отпад се издава за период од седум години.

(3) Колективниот односно самостојниот постапувач кој, согласно прописот за посебниот тек на отпад, може да врши активности за управување за повеќе од еден тек на отпад, е должен да обезбеди посебни дозволи за секој одделен тек на отпад, при што исполнувањето на условите за добивање на Дозволата за тек на отпад не можат се пресметуваат кумулативно односно е должен да ги исполни условите за секоја дозвола посебно.

(4) Дозволата за тек на отпад од став (1) од овој член задолжително ги содржи следните податоци:

1. назив и седиште на правното лице Колективен постапувач односно самостоен постапувач;
2. назив на посебниот тек на отпад за кој се издава дозволата;
3. временски рок на важност на дозволата, доколку се бара за рок пократок од седум години;
4. вкупната количина на производи кои се пуштени на пазарот за претходната година од страна на договорните производители односно производителот; и
5. процентот на пресметаниот удел на колективниот постапувач односно самостојниот постапувач во вкупната количина на пуштени производи на пазарот за претходната година.

(5) Во дозволата за Колективен постапувач се наведуваат и називот и седиштето на основачите на Колективен постапувач, како и рокот до кога Колективниот постапувач треба да го исполни условот од член 39 став (1) од овој закон доколку не е исполнет.

(6) Дозволата, во согласност со став (7) на овој член, автоматски се обновува за наредните седум години доколку се одобрени најмалку пет годишни извештаи од член 33 од овој закон за претходните седум години на важење на дозволата.

(7) Најмалку шест месеци пред истекот на седмата година година на важење на Дозволата за тек на отпад, Колективниот односно самостојниот постапувач е должен до стручниот орган да ги достави следните податоци:

1) изјава со која под материјална и кривична одговорност се потврдува дека Колективниот односно самостојниот постапувач ги исполнува сите услови кои се утврдени во овој закон, како и во прописите за посебните текови на отпад, кои се однесуваат на работењето на Колективниот односно самостојниот постапувач;

2) Програма од член 29 од овој закон за проширена одговорност на производителот за посебниот тек на отпад за Колективниот односно самостојниот постапувач за наредните 7 години;

(8) Формата, содржината и образецот на изјавата од став (7) алинеја 1 на овој член, формата, содржината и образецот на Дозволата за тек на отпад, за секој посебен тек на отпад, како и начинот на издавањето ги пропишува министерот.

**Член 24**

**Колективен постапувач**

1. Колективниот постапувач е непрофитно правно лице, основано од најмалку двајца производители, чија цел е спроведување на активности за управување со посебен тек на отпад заради остварување на проширена одговорност на производителите кои се негови членови.
2. Основачи на Колективен постапувач можат да бидат само производители кои пуштаат на пазарот производи за кои Колективниот постапувач има дозвола за вршење на обврските за управување со посебен тек на отпад.
3. Обврските за управување со посебен тек на отпад на договорниот производител, Колективниот постапувач ги презема врз основа на склучен договор со договорниот производител со кој се прифаќаат општите услови за работа на Колективниот постапувач за период од најмалку една финансиска година.
4. Во договорот од став (3) на овој член се утврдува и надоместокот кој договорниот постапувач го плаќа на Колективниот постапувач согласно член 21 став (3) од овој закон.
5. Остварената добивка од своето работење, Колективниот постапувач не смее да ја распредели како приход на основачите на Колективниот постапувач, туку е дожен истата исклучиво ќе ја користи за извршување на обврските за управување со посебен тек на отпад согласно одредбите на овој закон и законот за посебниот тек на отпад.
6. Заради исполнување на обврските за управување со посебен тек на отпад Колективниот постапувач може да земе кредит односно заеми или да го издава под закуп својот имот.
7. Колективниот постапувач не смее да гарантира ниту да презема обврски за намирување на долг или исполнување на обврски на производител или на трето лице.
8. Колективниот постапувач не може да биде сопственик над отпадот со кој се обврзал да постапува во име и за сметка на договорните производители.
9. Колективниот постапувач престанува да ја извршува својата дејност доколку:
   1. е донесена одлука од основачите за престанување со работа на колективниот постапувач и негово бришење од Централен регистар на Република Северна Македонија;
   2. настанал стечај или ликвидација;
   3. му е одземена дозволата согласно член 44 од овој закон;
10. Во случаите од став (9) на овој член, колективиот постапувач е должен до стручниот орган да поднесе барање за бришење од Регистарот од член 43 од овој закон во рок од 30 дена од денот на донесувањето на одлуката од став (9) точка 1) на овој член односно од денот на започнувањето на постапката за стечај односно ликвидација.
11. Во случаите од став (9) точка 3) стручниот орган е должен да го избрише колективниот постапувач од регистарот од член 43 од овој закон во рок од 15 дена од правосилноста на решението за одземање на Дозволата за тек на отпад.
12. Во случаите на престанок со работа, имотот на колективниот постапувач што останува по намирување на сите доспеани обврски, е сопственост на Република Северна Македонија.

**Член 25**

**Осигурување за управување со тек на отпад на Колективниот постапувач**

(1) Кога тоа не е поинаку определено со прописот за посебниот тек на отпад, висината на осигурувањето од член 22 став (2) алинеја 5 од овој закон на Колективниот постапувач за надомест на штета за трети лица во управувањето со тек на отпад се определува во износ од 3 % од износот на предвидениот приход во Програмата од член 29 од овој закон за првата година односно од остварениот приход од работа на Колективниот постапувач за годината за која поднесува извештај согласно член 35 од овој закон;

(2) Осигурувањето од став (1) од овој член, Колективниот постапувач го доставува за наредната година со поднесувањето на годишниот извештај за работа за претходната година согласно член 35од овој закон.

(3) Договрните производители, без оглед дали се основачи или само членови на колективниот постапувач, се должни да ја следат работата на колективниот постапувач за тоа дали истиот постапува согласно позитивните законски прописи; да се грижат дека колективниот постапувач ги исполнува во целост своите обврски во согласност со овој закон и прописите за посебните текови на отпад за исполнување на проширената одговорност на производителот, како и да бараат извештаи за неговата работа.

(4) Во случај кога договорниот производител ќе дознае самостојно или преку допрен глас од трето лице, дека колективниот постапувач не ги спроведува своите обврски, е должен за своите наоди со образложение да го извести управителот на колективниот постапувач и/или надзорниот орган на колективниот постапувач, како и да преземе мерки со известување на стручниот орган и другите соодветни надлежни органи во случај кога колективниот постапувач не се произнесе по известувањето.

(5) Неисполнувањето на обврските на колективниот постапувач за проширена одговорност, како и неможноста истиот да ги исполни, не ги ослободува договорните производители од обврската за проширена одговорност.

(6) Во случај кога колективниот постапувач не ги исполнил своите обврски и поради тоа настанала штета за договорниот производител или за трето лице, истите може да бараат надоместок на претрпената штета од осигурувањето.

(7) Во случај кога осигурувањето не е доволно да се исполнат сите обврски на колективниот постапувач, договорните производители солидарно се одговорни со сопствени средства или дејствија да ги исполнат обврските на колективниот постапувач сразмерно на својот удел во плаќањето на надоместокот на колективниот постапувач од член 38 од овој закон за последната година за која колективниот постапувач има поднесено Годишен извештај од член 36 од овој закон.

(8) Во случаите од став (7) на овој член кога се однесува на колективен постапувач за кој е започната постапка на стечај и ликвидација, финансиските обврски најпрво се подмируваат од имотот на колективниот постапувач, по што преостанатите обврски ги преземаат договорните постапувачи согласно став (10) на овој член.

(9) Договорниот производител, согласно став (7) на овој член е одговорен и за плаќање на санкции за колективниот постапувач кои се изречени во паричен износ, а кои не можат да бидат подмирени согласно став (8) на овој член.

(10) Постапката за подмирување на обврските на колективниот постапувач од договорните производители се врши согласно општите прописи за надомест на штета и облигациони односи.

**Член 26**

**Самостоен постапувач**

1. Самостојниот постапувач самостојно, со сопствени средства преку основање на посебно непрофитно правно лице, ги презема обврските кои произлегуваат од овој закон и од законите за посебните текови на отпад врз основа на Дозвола за тек на отпад издадена од стручниот орган согласно член 22 од овој закон.
2. Самостојниот постапувач не смее да има како основач друг производител ниту смее да преземе обврски за управување со отпад од друг производител или за друг тек на отпад од оној што е наведен во неговата Дозвола за тек на отпад.
3. Услугите на самостојниот постапувач не може да ги користи ниеден друг производител заради остварување на проширената одговорност на производителот.
4. Самостојниот постапувач секоја остварена добивка од постапувањето со посебниот тек на отпад не смее да ја распредели како сопствен приход односно приход за производителот основач и е дожен истата исклучиво да ја користи за поефикасно извршување на обврските за управување со посебен тек на отпад согласно одредбите на овој закон, прописите за посебните текови на отпад и прописите за управување со отпад.
5. Смостојниот постапувач не смее да врши дејствија кои имаат за цел намалување на приходот од постапувањето со отпадот заради остварување на друга странична добивка која не произлегува од постапувањето со отпадот или има за цел остварување на предност, за себе или за производителот кој го основал, која може да ја наруши конкуренцијата на пазарот.
6. Самостојниот постапувач престанува да ја извршува својата дејност доколку:
   1. неговиот основач престане да биде производител и поднесе барање за бришење од Регистарот од член 14 од овој закон согласно посебниот пропис за тек на отпад;
   2. неговиот основач донесе одлука за престанување со работа на самостојниот постапувач и негово бришење од Централен регистар на Република Северна Македонија;
   3. настанал стечај или ликвидација;
   4. му е одземена дозволата согласно член 44 од овој закон;
7. Во случаите од став (6) на овој член, самостојниот постапувач е должен до стручниот орган да поднесе барање за бришење од Регистарот од член 43 од овој закон во рок од 30 дена од денот на кога се случиле настаните од став (6) точки 1) и 2) односно денот на започнувањето на постапката за стечај односно ликвидација.
8. Во случаите од став (6) точка 4) стручниот орган е должен да го избрише самостојниот постапувач од регистарот од член 43 од овој закон во рок од 15 дена од правосилноста на решението за одземање на Дозволата за тек на отпад.
9. Во случаите на престанок со работа, имотот на самостојниот постапувач што останува по намирување на сите доспеани обврски, е сопственост на Република Северна Македонија.

**Член 27**

**Минимален износ на осигурување на самостоен постапувач**

(1) Кога тоа не е поинаку определено со прописот за посебниот тек на отпад, висината на осигурувањето за надомест на штета за трети лица во управување со тек на отпад на Самостојниот постапувач од член 22 став (2) алинеја 5 од овој закон се определува во износ од 3 % од износот во Програмата од член 29 од овој закон кој е предвиден за покривање на трошоците за управување со посебниот тек на отпадот во првата година односно 10 % од вкупниот надоместок од прописот за посебниот тек на отпад кој производителот би го платил за годината за која се поднесува извештај согласно член 35 од овој закон.

(2) Осигурувањето од став (1) од овој член, заедно со податоците на начинот на кој ја пресеметал висината на истото, самостојниот постапувач го доставува за наредната година заедно со поднесувањето на годишниот извештај за работа за претходната година согласно член 35 од овој закон.

(3) Производителот кој е основач на самостојниот постапувач е должен да ја следи работата на колективниот постапувач за тоа дали истиот постапува согласно позитивните законски прописи; да се грижи дека ги исполнува во целост обврски на производителот за приширена одговорност во согласност со овој закон и прописите за посебните текови на отпад, како и да бара извештаи за неговата работа.

(4) Во случај кога производителот ќе утврди самостојно или преку допрен глас од трето лице, дека самостојниот постапувач не ги спроведува своите обврски, е должен за своите наоди со образложение да го извести управителот на самостојниот постапувач, како и да преземе мерки со известување на надлежните органи во случај кога самостојниот постапувач не се произнесе по известувањето.

(5) Неисполнувањето на обврските на самостојниот постапувач за проширена одговорност, како и неможноста истиот да ги исполни, не го ослободува производителот од обврската за проширена одговорност.

(6) Во случај кога самостојниот постапувач не ги исполнил своите обврски и поради тоа настанала штета за производителот или за трето лице, може да бара надоместок на претрпената штета од осигурувањето.

(7) Во случај кога осигурувањето не е доволно да се исполнат сите обврски на колективниот постапувач, производителот е одговорен со сопствени средства или дејствија да ги исполни обврските на самостојниот постапувач.

(8) Во случаите од став (7) на овој член кога се однесува на самостоен постапувач за кој е започната постапка на стечај и ликвидација, финансиските обврски најпрво се подмируваат од имотот на самостојниот постапувач, по што преостанатите обврски ги презема производителот согласно став (10) на овој член.

(9) Производителот, согласно став (7) на овој член е одговорен и за плаќање на санкции за самостојниот постапувач кои се изречени во паричен износ, а кои не можат да бидат подмирени согласно став (8) на овој член.

(10) Постапката за подмирување на обврските на самостојниот постапувач од производителот се врши согласно општите прописи за надомест на штета и облигациони односи.

**Член 28**

**Обврска на обезбедување на финансиска гаранција**

1. Доколку не е поинаку утврдено во прописот за посебниот тек на отпад, колективниот односно самостојниот постапувач е должен да обезбеди финансиска гаранција за да го гарантира исполнувањето на својот удел во постигнувањето на националните цели утврдени со прописите за посебните текови на отпад.
2. Финансиска гаранција се издава во корист на органот за животна средина и може да биде:
   1. банкарска гаранција, банкарски депозит или друг вид на банкарски производ, или
   2. средства депонирани на депозитна сметка во банка или кредитна институција.
3. Висината на финансиската гаранција за Колективниот постапувач се пресметува во износ од 3 % од планираниот приход во Програмата од член 29 од овој закон за првата година на работа односно од остварениот приход од годината за која се поднесува Годишниот извештај согласно член 35 од овој закон.
4. Висината на финансиската гаранција за Самостојниот постапувач се пресметува во износ од 5 % од износот во Програмата од член 29 од овој закон кој е планиран за покривање на тошоците за управување со посебниот тек на отпадот за првата година на работа на самостојниот постапувач односно од вкупниот износ на надоместок од прописот за посебниот тек на отпад кој производителот би го платил за годината за која се поднесува Годишниот извештај согласно член 35 од овој закон.
5. Финансиската гаранција се пресметува за една фискална година и истата за наредната година се доставува до стручниот орган заедно со годишниот извештај од член 35 од овој закон до 31 март за претходната година.
6. Финансиска гаранција се обезбедува со важност од 30 јуни од тековната до 30 јуни во наредната година.
7. Колективниот односно самостојниот постапувач може да располага со финансиската гаранција откако стручниот орган ќе го одобри годишниот извештај согласно член 35 од овој закон.
8. Стручниот орган е должен да донесе решение за активирање и реализирање на финансиската гаранција доколку Колективниот односно самостојниот постапувач за најмалку од 5 % или повеќе не ги исполни националните цели утврдени во прописите за посебните текови на отпад.
9. Финансиската гаранција се наплатува во троен износ на процентот на неисполнетост на националните цели односно финансиската гаранција се исплатува во целост кога националните цели не се исполнети за 30 % или повеќе.
10. Средствата од финансиската гаранција се приход на Буџетот на Република Северна Македонија и се уплатуваат на соодветна посебна уплатна сметка, во рамките на трезорската сметка, како и се користат за реализација на Програмата од 47 од овој закон.
11. **ИСПОЛНУВАЊЕ НА ОБВРСКИТЕ ЗА РАБОТА НА КОЛЕКТИВНИОТ И САМОСТОЈНИОТ ПОСТАПУВАЧ**

**Член 29**

**Правила за управување со посебните текови на отпад за колективниот и самостојниот постапувач**

(1) Колективниот и самостојниот постапувач се должни преземањето и транспортирањето на собраните отпадни производи и посебни текови на отпад, од собирните центри или друга инфраструктура во општината, општината во градот Скопје и градот Скопје, како и од други места, да го доверат само на правни и физички лица кои имаат важечка дозвола за транспортирање на отпад издадена согласно прописите за управување со тек на отпад со кои имаат склучено договор за транспортирање на отпад.

(2) Колективнот и самостојниот постапувач се должни да обезбедат правното или физичкото лице кои врши транпортирање од став (1) на овој член, или собирање и складирање преземените отпадни производи и посебните текови на отпад да ги предаде исклучиво на правно лице кое врши собирање и складирање на отпад поседува дозвола за складирање на отпад согласно прописите за тек на отпад или на правно или физичко лице кое има дозвола за преработка и рециклирање на отпад со кое колективниот односно самостојниот постапувач има договор за собирање и складирање, односно преработка и рециклирање.

(3) Правното лице кои врши собирање и складирање и/или транспортирање од став (2) на овој член, може да го даде отпадот на преработка или рециклирање во земјата исклучиво на правно лице кое има дозвола за преработка или рециклирање на отпадот издадена согласно прописите за тек на отпад и кое има склучено договор со колективниот односно самостојниот постапувач за преработка и рециклирање.

(4) Правното лице кои врши собирање и складирање и/или транспортирање од став (2) на овој член, може да го даде отпадот на друго правно лице што врши собирање и складирање на отпад кое поседува дозвола за складирање согласно прописите за управување со отпад, при што е должно да ја наведе количината на отпад што ја има евидентирано дека припаѓа на одделен колективен односно самостоен постапувач, и е должно за тоа да го извести колективниот односно самостојниот постапувач, како и да му ги достави формуларите за пренос на отпад..

(5) Правното лице од ставот (4) на овој член кој примил отпад од друго правно лице што врши собирање и складирање не смее, количината за која е известен дека е евидентирана кај колективен или самостоен постапувач, да ја евидентира како нова количина кај ист или друг колективени или самостоен постапувач.

(6) Во случај кога правното лице што врши собирање и складирање од став (2) и (5) на овој член отпадот има намера самостојно или да го даде на трето лице заради преработка или рециклирање што ќе се врши со извоз во странство, е должно за тоа да го извести колективниот односно самостојниот постапувач, како и да му достави податоци за количината на отпад што се извезува заедно со формуларите за пренос на отпад.

(7) Во случаите од ставовите (1), (2), (3), (4), (5) и (6) на овој член, правните лица кои вршат транспортирање и собирање и складирање на отпадот се должни една копија од формуларите за пренос на отпад што се издаваат согласно прописите за управување со отпад да му достават на колективниот односно самостојниот постапувач за секој посебен пренос на отпад.

(8) Во случај кога физичкото и правните лица од ставовите (4), (5) и (6) на овој член, постапуваат со отпад кој потекнува од повеќе колективни односно самостојни постапувачи, се должни да ја евиденираат и разграничат одделно количината на отпад што потекнува од секој колективен односно самостоен постапувач, како и да спречат дупло евидентирање на иста количина на отпад.

(9) Во случај кога правните лица што вршат собирање и складирање на отпад, имаат отпад кој не собран од системите на колективен односно самостоен постапувач, може, во согласност со условите утврдени во договор со колективниот односно самостојниот потапувач, со или без надоместок, количина од отпадот да ја евидентира како отпад кој влегува во количините на отпад за кој постапува одделен колективен односно самостоен постапувач.

(10) Правните лица што вршат собирање и складирање на отпад се должни, согласно прописите за управување со отпад и прописите за посебните текови на отпад, да водат евиденција за количината на отпад што потекнува од системите за управување со посебен тек на отпад која припаѓа на секој колективен односно самостоен постапувач одделно, како и за количините на отпад кои ги евидентираат стогласно став (9) кон количините на колективен или самостоен постапувач.

(11) Правните лица што вршат собирање и складирање на отпад во секој момент се должни да имаат докази и податоци за потеклото и количините на текови на отпад со кои постапуваат и не смеат да дозволат иста количина на отпад да биде евидентирана кај повеќе од еден колективен односно самостоен постапувач.

(12) Согласно евиденцијата од став (10) на овој член, правните лица од став (2) на овој член, најдоцна до 31 јануари во тековната година, до секој колективен односно самостоен постапувач поднесуваат извештај за количината и видот на тек на отпад со кои постапил, а која ја евидентирале како количина за одделен колективен односно самостоен постапувач.

(13) Министерот ги пропишува формата и содржината на образецот и начинот на водење на евиденцијата од став (10) на овој член, како и формата и содржината на образецот на извештајот од став (12) на овој член и видот на тек на отпад за кој се доставува извештајот.

(14) Колективниот односно самостојниот постапувач е должен изборот на правното или физичкото лице со кое склучил договор за собирање, транпортирање, складирање, рециклирање на отпад од ставовите (2), (4), (5) и (6) на овој член да го врши на транспарентен начин, почитувајќи ги правилата на конкурентност и заштита на пазарот. Начинот и постапката на изборот колективниот односно самостојниот постапувач е должен да ги објави на својата веб страна.

**Член 30**

**Програма за проширена одговорност на производителот**

**за посебен тек на отпад**

(1) За постигнување на националните цели утврдени во прописите за посебните текови на отпад колективниот односно самостојниот постапувач изработуваат Програма за остварување на проширената одговорност на производителот за посебниот тек на отпад (во натамошниот текст: Програма за проширена одговорност).

(2) Програмата за проширена одговорност е дел од барањето за добивање на дозвола од член 22 од овој закон.

(3) Програмата за проширена одговорност се донесува за периодот за кој се бара односно продолжува Дозволата за тек на отпад и особено содржи:

* опис и оцена на постојната состојба во управувањето со текот на отпадот за кој постапува колективниот односно самостојниот постапувач;
* опис на субјектите кои постапуваат со текот на отпадот и видот на отпад и количините со кои ќе постапува колективниот односно самостојниот постапувач;
* план за информирање и подигнување на јавната свест за влијанието на отпадот врз животната средина и здравјето на луѓето, како и за вклучување на јавноста во управувањето со посебните текови на отпад;
* планиран приход на Колективниот постапувач на годишно ниво за првата година на работа и очекуваниот тренд на развој за наредните години, односно планираниот износ на Самостојниот постапувач за покривање на трошоците за управување со посебниот тек на отпад на годишно ниво за првата година на работа и за очекуваниот тренд на развој за наредните години ;
* идни предвидувања и тренд на развој на колективниот односно самостојниот постапувач во периодот на валидност на Дозволата за тек на отпад;
* мерки за превенција на создавањето на отпад и мерки за поттикнување на собирањето, селектирањето, повторната употреба, преработката, рециклирањето и други форми на обновување, преработка и отстранување на текот и видот на отпад;
* мерки за подобрување на состојбата на пазарот за обновување, преработка и рециклирање на отпадот, економски мерки, мерки за едукација и спроведување на кампања за подигање на јавната свест за постапување со отпад, преглед на законската регулатива за управување со отпадот и мерки за нејзино подобрување;
* насоки за идниот развој на управувањето со текот на отпадот,
* целите на количества за посебниот тек на отпад, како и за видот на отпад кои планира да се соберат, преработат и рециклираат во периодот на валидноста на дозволата;
* целите на количества на отпадни производи што планира повторно да се употребат;
* планираниот удел на Колективниот односно самостојниот постапувач во вкупното количество на производи кои се пуштени на пазарот и планираниот тренд за развој, вклучително и планираниот удел во постигнување на националните цели утврдени во прописите за посебните текови на отпад, и
* други прашања кои се од значење за управувањето со текот и видот на отпад.

(4) Во програмата за проширена одговорност се предвидуваат и други работи кои се утврдени во прописите за посебните текови на отпад.

**Член 31**

**Постигнување на националните цели за управување со отпад од страна на Колективниот и самостојниот постапувач**

(1) Колективниот односно самостојниот постапувач треба да ги постигне, како минимум, националните цели за собирање, преработка и рециклирање за секој посебен тек и вид на отпад утврдени во прописите за посебните текови на отпад пропорционално на неговиот уделот во вкупното количество на производи што се пуштени на пазарот во предметната година.

(2) Колективниот односно самостојниот постапувач не смее да ја пренесува одговорноста за постигнување на националните цели од став (1) од овој член на трети лица.

(3) Производителот е дожен најдоцна до 15 - тиот ден во наредниот месец од завршувањето на секој квартал до колективниот постапувач да достави квартален извештај за пуштените производи на пазар, по што колективниот постапувач е должен врз основа на кварталните извештаи до стручниот орган доставува квартален извештај за производите пуштени на пазарот на Република Северна Македонија од договорните производители односно од производителот според посебниот тек на отпад и вид на отпад, до 30 - тиот ден во наредниот месец од завршувањето на секој квартал.

(4) Колективниот односно самостојниот постапувач најдоцна до 31 март во тековната година, согласно член 36 од овој закон, му доставува на стручниот орган Годишен извештај за својата работа за претходната година, во кој, меѓу другото, се наведуваат податоците за количини на отпадот со кој постапил и степенот на постигнување на националите цели утврдени вопосебните текови на отпад.

(5) Стручниот орган врз основа на доставениот Годишен извештај утврдува дали Колективниот односно самостојниот постапувач ги исполнил националните цели за управување со соодветниот тек на отпад пропорционално на неговиот удел на производи на пазарот.

(6) Доколку самостојниот постапувач до 5 % или помалку не ги исполни националните цели за управување со посебните текови на отпад утврдени во прописите за посебните текови на отпад пропорционално на неговиот удел, самостојниот постапувач е должен во двоен износ, за разликата која била неопходна за да се постигне целта, да го плати надоместокот за управување со отпад утврден во законите за посебните тековите на отпад.

(7) Доколку колективниот постапувач до 5 % или помалку не ги исполни националните цели за управување со посебните текови на отпад утврдени во прописите за посебните текови на отпад пропорционално на неговиот удел, колектиниот постапувач е должен за во двоен износ, за разликата која била неопходна за да се постигнат целите, да го плати надоместокот што договорните производители би требало да го уплатат за производите пуштени на пазарот. Кога колективниот постапувач има различна цена за надоместокот за ист производ, согласно член 39 став (4) од овој закон, како основа на пресметката на надоместокот од овој став се утврдува највисоката цена.

(8) Висината на надоместокот што треба да го плати Колективниот односно самостојниот постапувач во случаите од став (6) и (7) на овој член на стручниот орган се пресметува за секој одделен вид на отпад кој припаѓа во посебниот тек на отпад и тоа на следниот начин:

N = 2 x A x B x (C/D) денари

Каде што:

N - Висината на надоместокот за управување со посебен тек на отпад кој треба да се плати согласно став (6) односно став (7 ) на овој член;

А - мерна единица на отпад (тежина или број) утврдена за секој одделен вид на отпад кој припаѓа во ист посебен тек на отпад кој е утврден во прописот за тој посебен тек на отпад;

В –висината на надоместокот утврдена за секој одделен вид на отпад кој припаѓа во ист посебен тек на отпад кој е утврден во прописот за посебниот тек на отпад за самостојниот постапувач односно согласно став (7) на овој член е утврден во ценовникот на колективниот за тој посебен тек на отпад;

C - процентот за кој колективниот односно самостојниот постапувач не ги исполнил условите со својот удел на пазарот во дадената година и

D - процентот на постигната цел за управување со посебен тек на отпад од страна на колективниот односно самостојниот постапувач во дадената година.

(9) За пресметаниот надоместок од став (8) на овој член стручниот орган донесува решение.

(10) Доколку Колективниот односно самостојниот постапувач во две последователни години повеќе од 5 % не ги постигне националните цели утврдени во прописите за посебните текови на отпад пропоционално на неговиот удел, стручниот орган започнува постапка за одземањена дозволата со донесување на решение.

(11) Против решението од став (9) и став (10) на овој член колективниот односно самостојниот постапувач има право да изјави жалба до Државната комисија за одлучување во управна постапка и постапка од работен однос во втор степен.

(12) Доколку посебно не е уредено со прописот за посебниот тек на отпад, формата, содржината и образецот на кварталниот извештај од став (3) на овој член, како и формата, содржината и образецот на годишниот извештај за исполнување на годишните цели од став (4) на овој член ги пропишува министерот.

**Член 32**

(1) Пресметаниот надоместок од член 31 став (8) од овој закон се уплаќа на посебна уплатна сметка во рамките на трезорската сметка.

(2) Средствата од уплатениот надоместок се приход на Буџетот на Република Северна Македонија и се уплатуваат на соодветна посебна уплатна сметка, во рамките на трезорската сметка и се користат за реализација на Програмата од член 48 од овој закон.

**Член 33**

**Пресметување на уделот на**

**Колективениот и самостојниот постапувач**

(1) Уделот на секој колективен односно самостоен постапувач во вкупното количество на пуштени производи на пазар се пресметува како процент од вкупно количество на вид на отпад кој припаѓа на посебен тек на отпад што се создава од производите што се пуштени на пазар од страна на договорните производители односно самостојниот производител.

(2) Учеството во исполнувањето на националните цели за секој колективен односно самостоен постапувач се пресметува како процент на остварените количини на собран, повторно употребен, преработен и рециклиран посебен тек на отпад од страна на колективниот односно самостојниот постапувач во однос на вкупно остварените количини на собран, повторно употребен, преработен и рециклиран ист посебен тек на отпад.

(3) Колективниот постапувач е должен да ги информира договорните производители за постигнувањето на националните цели за управување со отпад, како и за активностите што ги презел и реализирал во текот на претходната година.

**Член 34**

**Известување на самостојниот постапувач**

Производителот кој е самостоен постапувач е должен до стручниот орган да достави квартален извештај за количеството на производи и количеството и видот на отпад од посебниот тек на отпад пуштени на пазарот до 15-тиот ден од месецот по завршувањето на секој квартал.

**Член 35**

**Постигнување на националните цели со доброволно договарање**

(1) Колективните постапувачи заедно со министерството и/или Владата, како и со здруженијата кои ги застапуваат интересите на економските оператори кои постапуваат со отпад, можат да склучат доброволен договор заради исполнување на националните цели за собирање, повторна употреба, преработка и рециклирање на посебните текови на отад утврдени во прописите за посебните текови на отпад или да постигнат повисоки цели од утврдените, како и да воведат одредени сертифицирани системи на управување, во кои ќе бидат наведени посебните обврски на секоја договорна страна, целите кои треба да се постигнат и во кои временски рокови, како и начинот на следење на исполнувањето на договорот.

(2) Договорот од ставот (1) на овој член задолжително ги уредува следниве прашања:  
­ 1) рок на важност,  
­ 2) цели и рок за нивно постигнување, начин на финансирање и следење на реализацијата на целите;

3) начинот на подготвувањето и објавувањето на извештаите за реализацијата на договорот;  
­ 4) обврски и права на договорните страни и на министерството и/или Владата;

5) мерки и начин на преземањето на мерките и казните кои може да се изречат во случај на неисполнување на обврските утврдени во договорот, и

6) услови и начин на раскинување на обврските и начинот на надоместување на загубите.

(3) Договорот од ставот (1) на овој член се објавува во „Службен весник на Република Северна Македонија".

(4) Договорот од ставот (1) на овој член, како и начинот и резултатите од неговото спроведување се достапни на јавноста.

**Член 36**

**Годишен извештај**

1. Колективниот постапувач е должен да води евиденција за својата работа и за тоа да достави Годишен извештај до стручниот орган кој особено содржи:
2. ажуриран список на договорни производители од член 5 точка 5 од овој закон;
3. список на договорни правни лица за постапување со отпад со кои има склучено договор заради исполнување на својата обврска за управување со посебен тек на отпад;
4. вкупниот износ на наплатен надоместок за управување со посебен тек на отпад од договорните производители;
5. податоци за ненаплатен надоместок за управување со тек на отпад од договорените производители, со назив и седиште на тие договорни производители;
6. типот и видот на производите за кој колективниот постапувач постапува и за посебниот тек на отпад;
7. збирната и по вид разграничена количина на пуштени производи на пазар;
8. податоци за исполнување на националните годишни цели за управување со посебните текови на отпад утврдени во прописите за посебните текови на отпад;
9. количината и видот на посебниот отпад и посебниот тек на отпад кој е повторно употребен, преработен, рециклиран или на друг начин преработен;
10. извештај за финансиското работење и начинот на користење на платениот надоместок од страна на договорните производители;
11. извештај за спроведените активности за информирање на јавноста и подигнување на јавната свест;
12. воспоставена инфраструктура за собирање на отпадните производи и посебниот тек на отпад, разграничена по вид и според распространетоста по општини односно градот Скопје, и
13. други работи кои се утврдени во законот за посебниот тек на отпад.

(2) Самостојниот постапувач е должен да достави Годишен извештај за својата работа до стручниот орган кој особено содржи податоци од став (1) алинеи 5), 6), 7), 8), 10), 11) и 12), како и извештај за износот на средства и нивната распределба што е потрошен за извршување на обврските за управување со посебниот тек на отпад.

(3) Колективниот односно самостојниот постапувач е должен со извештајот да приложи и извештај за ревизија на финансиските и материјалните податоци дадени во извештајот.

(4) Стручниот орган во рок од 60 дена од денот на приемот на Годишниот извештај носи решение со кое го одобрува или одбива Годишниот извештај.

(5) Стручниот орган може доколку смета дека е потребно пред издавањето на решението од став (4) од овој член да изврши увид во Колективниот односно самостојниот постапувач, како и кај договорните производителите заради проверка на податоци наведени во Годишниот извештај.

(6) Во решениото од став (5) на овој член задолжително се наведуваат причините за одбивање на Годишниот извештај.

(7) Против решението од став (2) од овој член, колективниот односно самостојниот постапувач има право да изјави жалба до Државната комисија за одлучување во управна постапка и постапка од работен однос во втор степен.

(8) Годишните извештаи, како и податоците содржани во истите се чуваат најмалку за последните седум години.

(9) Годишните извештаи се доставуваат на начин и во форма како што е утврдена во прописите за посебните текови на отпад.

**Член 37**

**Ревизија на годишниот извештај**

(1) Ревизијата од член 36 став (3) од овој закон ги опфаќа финансиските податоци на колективниот односно самостојниот постапувач во однос на остварените приходи и расходи којашто се прави согласно прописите за финансиска ревизија од страна на овластен ревизор.

(2) Ревизија од член 36 став (3) од овој закон на материјалните податоци ги опфаќа евидентираните количини на отпад што се управува од страна на колективниот осносно самостојниот постапувач, а особено на количината на отпадот што е собран, преработен и рециклиран заради постигнување на националните цели, веродостојноста на формуларите за следење на движењето на отпадот (прием и предавање на отпад), како и на доставените квартални извештаи, која што се прави согласно прописите за управување со отпад од страна на управител на отпад.

(3) Министерот во согласност со министерот кој раководи со органот на државната управа надлежен за финансиите го утврдуваат начинот на изработка, составување и потврдување на податоците на Ревизијата на годишниот извештај.

**VI. ПРАВИЛА ЗА УПРАВУВАЊЕ СО ПОСЕБНИТЕ ТЕКОВИ НА ОТПАД**

**Член 38**

**Плаќање на надоместокот на Колективниот постапувач**

(1) Договорниот производител е должен на сметка на Колективниот постапувач, со кој има склучено договор за преземање на обврска за управување со посебен тек на отпад заради спроведување на проширената одговорност во негово име и негова сметка, да му плати надоместок за извршена услуга за проширена одговорност најмалку еднаш на три месеци во висина и начин како што е предвидено во договорот.

(2) Надоместокот од став (1) на овој член не може да биде помал од 30 % од висината на надоместокот за тој тек и посебен вид на отпад кој е утврден во соодветниот пропис за посебниот тек на отпад, освен во случаите определени од член 70 од овој закон.

(3) Договорниот производител е должен надоместокот од став (1) да го уплати врз основа на издадена фактура од колективниот постапувач, во рок не подолг од 60 дена од денот на издавањето на фактурата, согласно кварталниот извештај на договорниот производител за количините на производите што ги пуштил на пазарот за определениот квартален период.

(4) Договорниот производител не смее да го избегне плаќањето на надоместокот од став (1) на овој член, особено не смее да си обезбеди за себе или за други предност на пазарот заради неплаќање на надоместокот и со тоа создаде услови за нарушување на конкурентноста на пазарот.

(5) Доколку договорниот производител се доведе во состојба на финансиска неликвидност или е започната постапка за ликвидација должен е веднаш да го извести колективниот постапувач, како и да достави докази за настанатата состојба.

(6) Во случаите од став (5) на овој член колективниот постапувач ќе продожи да ги спроведува обврските од договорот за договорниот производител се до крајот на фискалната година по што го раскинува договорот за што го известува и стручниот орган.

(7) Колективниот постапувач е должен најдоцна до 31 јули во тековната година и со годишниот извештај од член 36 од овој закон да достави известување до стручниот орган за износот и називот на договорен производител кој не го платил надоместокот од став (1) на овој член најмалку за три месеци.

(8) Колективниот постапувач е должен да го раскине договорот со договорниот производител доколку истиот не платил надоместок за најмалку шест месеци, освен во случаите на став (6) на овој член.

(9) Во случаите од став (8) колективниот постапувач е должен веднаш да го извести стручниот орган, како и веднаш да го објави на својата веб страна називот и седиштето на договорниот производител на кој му го раскинал договорот.

(10) Производителот на кој му е раскинат договорот со Колективниот постапувач согласно став (8) од овој член, не смее да склучи договор со друг Колективен постапувач во дадената фискална година за остварување на проширена одговорност за истиот тек на отпад.

(11) Во случаите од став (8) на овој член производителот е должен да го плати надоместокот за управување со посебните текови на отпад утврден со прописите за посебните текови на отпад сразмерно на количината на производите што ги пуштил на пазарот, а за кои не го платил надоместокот од став (2) на овој член на колективниот постапувач.

(12) Колективниот постапувач е должен да ја издаде фактурата од став (3) на овој член најдоцна во рок од 30 дена од денот на добивањето на кварталниот извештај од договорниот производител.

(13) Колективниот постапувач не смее да си обезбеди поповолна положба на пазарот во однос на друг колективен постапувач на начин со кој ќе спроведува полесна наплата на надоместокот од став (2) на овој член, како и не смее за други да создава предност на пазарот заради ненавремено наплаќање на надоместокот и со тоа создаде услови за нарушување на конкурентноста на пазарот.

(14) Колективниот постапувач договорот за управување со посебен тек на отпад заради спроведување на проширената одговорност не смее да го склучи за период помал од една фискална година, освен во случаите кога договорниот производител е основан истата година кога се склучува договорот или пак истата година започнал да пушта производи на пазарот поради што станал производител во смисла на член 5 точка 5 од овој закон, ниту пак смее да склучи договор со договорниот производител на кој му бил раскинат договорот и бил објавен на веб страна на друг колективен постапувач согласно став (9) на овој член.

**Член 39**

**Финансирање на работата на колективниот постапувач и самостојниот постапувач**

1. Колективниот постапувач својата работа ја финансира со надоместокот од член 37 од овој закон кој го плаќаат договорните производители, кој е должен, заедно со условите за склучување на договори со производителите, да ги објави на својата веб страна на лесно видливо место, како и секоја година најдоцна до 15 ноември во тековната година да го објави надоместокот за наредната фискална година.
2. Колективниот постапувач е должен при промена на надоместокот, како и условите за склучување на договор редовно да ја ажурира својата веб страна, најдоцна во рок од 10 дена од денот на настанувањето на промената.
3. Надоместокот од член 38 од овој закон, што договорниот производител го плаќа на колективниот постапувач за еден вид на посебен тек на отпад, е еднаков за секој производител кој е член на истиот колективн постапувач.
4. По исклучок од став (3) колективниот постапувач може да даде попуст на договорни производители кои имаат удел поголем од 20 % во количината на тек на отпад со која постапува колективниот постапувач, како и на основачите на колективниот постапувач, при што попустот не смее да го надмине износот од 30 % од висината на надоместокот утврден во прописот за посебниот тек на отпад согласно член 38 став (2) од овој закон.
5. Висината на надоместокот што производителите му го плаќаат на колективниот постапувач треба да обезбеди целосна покриеност на трошоците за исполнување на обврските за управување со текот на отпад, и тоа најмалку за:

* трошоците за собирање, преработка и рециклирање на отпад според тек и вид, вклучувајќи го и трошокот за отстранување на отпадот, доколку е потребно;
* трошоците за оперативно функционирање и работењето на колективниот постапувач;
* трошоците за јавна комуникација и активности за подигнување на свеста,
* трошоци за финансиска и материјална ревизија;
* трошоците за инвестирање во инфраструктура за собирање на отпад, со цел да се овозможи одделување на секој посебен тек и вид на отпад за кој колективниот постапувач поседува дозвола, и
* трошоци за едукација на вработените во колективниот постапувач кој не може да биде поголем од две просечни плати од соодветната стопанска гранка по вработен.

(6) Производителот кој својата обврска за проширена одговорност ја остварува како самостоен постапувач е должен, со сопствени финансиски средства, да обезбеди целосна покриеност на трошоците за исполнување на обврските за управување со текот на отпад, и тоа најмалку за, и тоа најмалку за:

* трошоците за собирање, преработка и рециклирање на отпад според вид, вклучувајќи го и трошокот за отстранување на отпадот, доколку е потребно;
* трошоците за оперативно функционирање и работењето на самостојниот постапувач;
* трошоците за јавна комуникација и активности за подигнување на свеста,
* трошоци за финансиска и материјална ревизија;
* трошоците за инвестирање во инфраструктура за собирање на текот на отпад, и
* трошоци за едукација на вработените во самостојниот постапувач.

(7) Од средствата собрани од надоместокот од член 38 од овој закон колективниот постапувач е должен најмалку 30 % да ги потроши во создавање на инфраструктура за собирање на отпадни производи и/или посебен тек на отпад.

(8) Самостојниот постапувач е должен најмалку 30 % од висината на надоместокот што би го платил за претходната година согласно прописите за посебните текови на отпад да ги потроши во создавање на инфраструктура за собирање на отпани производи и/или посебен тек на отпад со кои управува.

(9) Министерот во соработка со колективните односно самостојните постапувачи донесува упатство за тоа што ќе се смета како инфраструктура за инфраструктура за собирање на отпани производи и/или посебен тек на отпад за која може да се користат средствата на колективниот односно самостојниот постапувач.

**Член 40**

**Минимален удел на пазарот на Колективниот постапувач**

1. Колективниот постапувач ги презема обврските за управување со посебен тек на отпад на производителите кои заедно пуштаат на пазарот не повеќе од 50 % од вкупната количина производи пуштени на пазарот во Република Северна Македонија, сметано во однос на вкупната количина на производи пуштени на пазарот од претходната година.
2. Уделот на пазарот од став (1) од овој член се пресметува врз основа на вкупното количество производи во даден тек на отпад што сите регистрирани производители согласно овој закон ги пуштиле на пазарот во Република Северна Македонија за претходната година утврдено согласно член 13 став (3) од овој закон.
3. Уделот на пазарот на Колективниот постапувач од став (1) на овој член се утврдува на годишна основа сметано од моментот кога дозволата стапува во сила.
4. Стручниот орган најдоцна до 30 јуни во тековната година на својата веб страна го објавува вкупното количество производи на даден тек на отпад што се пуштени на пазар за претходната година.
5. Уделот на колективниот постпувач од став (1) на овој член на пазарот на годишна основа ја утврдува стручниот орган врз основа на податoците од доставениот Годишен извештај согласно член 36 од овој закон, и истиот се објавува на веб страната на стручниот орган.

**Член 41**

**Обврска за подигање на јавната свест на Колективниот односно самостојниот постапувач**

1. Колективниот постапувач со цел информирање на јавноста и подигање на јавната свест за управување со посебните текови на отпад, должен е најмалку 5% но не повеќе од 7 % од вкупно остварениот приход од претходната година да потроши на активности за информирање на јавноста и подигање на јавната свеста за да го поттикне интересот за управување со отпад, одделното собирање и рециклирање на посебните текови на отпад се со цел да се постигнат повисоки стапки на исполнување на националните цели.
2. Самостојниот постапувач за активностите од став (1) на овој член должен е да потроши најмногу 7 % од вкупниот износот на надоместокот што би го платил во претходната година, кој е утврден во прописот за посебниот тек на отпад, сразмерно на колчината на тек на отпад со кој управува.
3. Активноститеза информирање и подигнување на јавната свест не смеат да се употребуваат како реклами за колективниот постапувач со цел придобивање на дополнителни договорни производители, ниту како реклама за самостојниот постапувач.
4. Колективниот односно самостојниот постапувач во остварување на обврската од став (1) на овој член може да соработува со други Колективни односно самостојни постапувачи, производители, трговци и други правни лица, органи на државната и локалната власт, при тоа не смее да се надмине утврдениот лимит во ставот (1) односно ставот (2) на овој член за секој од Колективните односно самостојните постапувачи поединечно.
5. Колективниот односно самостојниот постапувач можат да го стават своето лого и/или знак само на активностите за информирање на јавноста и подигање на јавната свест кои тие ги спроведуваат и/или финансираат.
6. Видот на активностите за информирање на јавноста и подигање на јавната свест за управување со посебните текови на отпад кои можат да бидат спроведени од колективниот односно самостојниот постапувач од ставот (1) односно ставот (2) на овој член, и кои можат да бидат прикажани како трошок во Годишниот извештај од член 36 од овој закон ги пропишува министерот.

**Член 42**

**Обврска за воспоставување собирни центри и друга инфраструктура за посебните текови на отпад во единицте на локална самоуправа**

(1) Градоначалникот на општината, општината во градот Скопје и градот Скопје се должни да преземат мерки со цел исполнување на националните цели, како и се одговорни за нивното исполнување сразмерно на уделот на количината и водот на отпад што се создава од подрачјето на општината, општината во градот Скопје и градот Скопје (во понатамошниот текст: единица на локална самоуправа).

(2) Ви исполнување на обврските од став (1) на овој член, а согласно овој закон и прописите за посебните текови на отпад, колективниот и самостојниот постапувач се должни да преземат мерки за поддршка на единиците за локална самоуправа за воспоставување на собирни центри и друга инфраструктура за одделно собирање на отпадни производи и посебни текови на отпад каде што крајните корисници можат бесплатно да ги остават отпадните производи и посебните видови на отпад.

(3) Во исполнување на обврската од став (1) на овој член, колективниот односно самостојниот постапувач може да учествува со целосно или делумно финансирање на собирниот центар односно инфраструктурата, како и да соработува со друг колективен односно самотоен постапувач, како и да соработува со давателот на услуга кое согласно прописот за управување со отпад е овластено за давање на јавна услуга за собирање на отпадот од домаќинства на подрачјето на општината, општината во градот Скопје и градот Скопје, или на подрачјето на одделен регион.

(4) Градоначалникот на општините, општините во градот Скопје и градот Скопје е должен да склучи договор со колективните односно самостојните постапувачи што се регистрирани во Репулика Северна Македонија за воспоставување на собирни центри и друга инфраструктура за одделно собирање и селектирање на посебни текови на отпад, при што е должен на секој колективен односно самостоен постапувач да му даде исти услови односно не може да даде предност ниту пак да ја отежнува положбата на друг колективен односно самостоен постапувач.

(5) Колективниот односно самостојниот постапувач, имајќи ја во предвид големината и структурата на населението на општината односно општината во градот Скопе и градот Скопје, не смее да бара услови за склучување на договор од ставот (3) на овој член од една општина кои не се сразмерно еднакви со условите за склучување со друга општина, при што договорот не ги одразува интересите на единиците на локална самоуправа.

(6) Во договорот од став (4) на овој член задолжително се уредуваат текот на отпад, местата каде ќе бидат поставени собирните центри и другата инфраструктура, целите кои треба да се постигнат, најмалку во однос на количината на собрани отпадни производи и тек на отпад, а кога е можно и цели за преработка и рециклирање, начинот на евидентирање на количините и известување, како и утврдување на меѓусебните обврски за исполнување на целите.

(7) Градоначалникот може да побара два или повеќе колективни односно самостојни постапувачи да соработуваат и заеднички да спроведат активности или да постават собирни центри и друга инфраструктура за одделно собирање на посебни текови на отпад, како и заеднички да ги утврдат целите кои треба да се постигнат во однос на количините на собрани отпадни производи и тек на отпад односно количините на преработе или рецикиран тек на отпад.

(8) Колективните односно самостојните постапувачи кои заеднички постапуваат во воспоставување на собирни центри и/или друга инфраструктура од став (7) на овој член се должни самостојно да си ги регулираат меѓусебните односи, особено за покривањето на трошоците за собирање и транспортирање на отпадот што ќе биде оставен во собирните центри односно инфраструктура.

(9) Доколку не е поинаку одредено во дговорот од став (8) на овој член, собраната количина на отпад од заедничите собирни центри односно инфраструктура се распоредува и евидентира согласно уделот на пазар за секој колективен односно самостоен постапувач во тековната година.

(10) Градоначалникот на општината, општинат во градот Скопје и градот Скопје е должен договорот од став (4) на овој член да го направи достапен до јавноста преку објавување на истиот на веб страната на општината, општината во градот Скопје односно градот Скопје.

(11) Градоначалнкиот е должен најдоцна до 31 март во тековната година да достави до стручниот орган извештај за тоа колку се постигнати целите утврдени во договорот од став (4) на овој член.

(12) Министерот ја пропишува формата и содржината на извештајот од став (11) на овој член.

**Член 43**

**Електронски систем на база на податоци**

**на колективниот односно самостојниот постапувач**

(1) За извршување на обврските за проширена одговорност колективниот односно самостојниот постапувач согласно одредбите на овој закон е должен да воспостави и да одржува соодветен електронски систем на база на податоци со кој ќе се овозможи обработка, чување и доставување на податоците за постапување со посебните текови на отпад и за неговото работење.

(2) Колективниот односно самостојниот постапувач е должен на стручниот орган да му овозможи пристап до електронскиот систем заради проверка на исполнетоста на обврските за управување со посебните текови на отпад, а за колективниот постапувач и по договорен производител, особено заради проверка на исполнувањето на обврските за доставување на извештаи од член 35 од овој закон и плаќање на надоместокот од член 37 од овој закон. Стручниот орган може да презема во печатена форма податоци за количините на собиран, преработен и рециклиран посебн тек на отпад од електронската евиденција на колективниот односно самостојниот постапувач.

(3) Колективниот односно самостојниот постапувач е должен да се грижи за електронскиот систем да е функционален, безбеден и заштитен.

(4) Доколку постојат проблеми во функционирањето на електронскиот систем, колективниот односно самостојниот постапувач е должен во рок од три дена за тоа да го извести стручниот орган, како и за временскиот период во кој недостатокот ќе биде отстранет.

(5) Колективниот односно самостојниот постапувач се должни податоците од електронскиот систем да ги чуваат најмалку за последните седум години.

(6) Во соработка со колективните односно самостојните постапувачи, министерот донесува задолжително упатство за содржината на базата на податоци, начинот на формирање, евидентирање, обработка, чување и доставување податоците за постапување со посебните текови на отпад и работење на базата на податоци од овој член.

**Член 44**

**Регистар на Колективни и самостојни постапувачи**

1. Стручниот орган води регистар на Колективни и самостојни постапувачи.
2. Регистарот на Колективни и самостојни постапувачи содржи податоци за:

* Колективниот односно самостојниот постапувач и тоа: назив, седиште, вид на производ што го пушта на пазар, тек на отпад за кој управува согласно Дозволата за тек на отпад на Колективниот односно самостојниот постапувач;
* вкупните количества на посебни текови на отпад кои се собрани и преработени за секој Колективен односно самостоен постапувач;
* уделот на секој колективен односно самостоен постапувач во вкупната количина на производи пуштени на пазар;
* степенот на остварување на националните цели за секој колективен и самостоен постапувач;
* остварување на националните цели за секој посебен тек на отпад согласно законите за посебните текови на отпад;
* информации за одобрени или одбиени годишни извештаи;
* информации за Дозволата за тек на отпад, број и датум на издавање и нејзината важност;
* други потадоци утврдени во прописите за посебните текови на отпад.

1. Регистарот е достапен на веб страната на стручниот орган.
2. Стручниот орган е одговорен за одржување и ажурирање на Регистарот од став (1) на овој член.
3. Формата, содржината и образецот, како и начинот на водење на Регистарот од став (1) од овој член ја пропишува министерот.
4. Одделни податоци од Регистарот од став (1) на овој член може да се доверат да се водат од страна на телото за балансирана одговорност од член 16 од овој закон, за што се склучува посебен договор помеѓу раководителот на телото и стручниот орган.

**Член 45**

**Одземање на Дозволата за тек на отпад и бришење од Регистарот на колективни и самостојни постапувачи**

(1) Стручниот орган со решение ќе ја одземе Дозволата за тек на отпад на колективен односно самостоен постапувач доколку:

* не достави Годишен извештај согласно со член 36 од овој закон;
* не ги исполни националните цели согласно член 31 став (10) од овој закон, како и согласно законите за посебните текови на отпад;
* со извештај од спроведен увид се констатира дека не обезбедуваат постапување со отпадот во согласност со овој закон или прописите за управување со посебните текови на отпад;
* со извештај од спроведен увид се констатира дека како основачи во колективниот постапувач се јавуваат правни лица кои не се производители;
* во други случаи кои се предвидени во прописите за посебните текови на отпад.

(2) Против решението од став (1) од овој член, Колективниот односно самостојниот постапувач има право да изјави жалба во рок од 15 дена до Државната комисија за одлучување во управна постапка и постапка од работен однос во втор степен.

(3) По правосилноста на решението од став (2) на овој член стручниот орган го брише колективниот односно самостојниот постапувач од Регистарот на колективни и самостојни постапувачи.

(4) Со денот на издавањето на решението за одземање на Дозволата за тек на отпад, како и после правосилноста на истото, Колективниот односно самостојниот постапувач не смее да склучува нови договори во врска со својата активност за управување со посебниот тек на отпад.

(5) Колективниот постапувач по правосилноста на решението за одземање на Дозволата за тек на отпад е должен веднаш да ги извести договорните производители дека му е одземена Дозволата за тек на отпад и дека престанува со работа.

**Член 46**

**База на податоци и информативен систем за остварување на проширената одговорност на производитлите**

(1) Органот за животна средина е должен да воспостави и води база на податоци за остварување на проширената одговорноста на производителите за секој посебен тек на отпад што настанува со пуштање на производи на пазар во Република Северна Македонија.

(2) Базата од став (1) на овој член се води врз основа на податоците од годишните извештаи доставени во согласност со членот 36 од овој закон и особено ги содржи следниве податоци:

1) за количината и видот на производи што се пуштаат на пазар во Република Северна Македонија од кои по употребата се создава отпад кој припаѓа на еден од посебните текови на отпад утврдени со прописите за посебен тек на отпад;

2) количината и по вид на тек на отпад што се создава од производите по нивната употреба;|  
3) вкупната количина на собран отпад по вид и тек;

4) вкупна количина на повторно употребени отпадни производи;

5) вклучната количина на отпад кој е преработен по вид и тек, согласно прописите за посебните текови на отпад;  
6) податоци за својствата на отпадот по вид и тек (опасност и штетност);

7) информации за производителите и други субјекти кои имаат обврски за известување согласно со овој закон и прописите за посебните текови на отпад.

8) други податоци за производите и тековите на отпад што се од значење за следење на состојбата за постигнување на целите за управување со посебните текови на отпад утврдени во прописите за посебните текови на отпад;

(3) Податоците во базата се обработуваат и валидизираат од страна на­ Македонскиот информативен центар за животна средина во Информативен систем за отпад, кој е составен дел на Информативниот систем за животна средина.

(4) Начинот на водење, формата и поблиската содржина на базата на податоци од став (2) на овој член ја пропишува министерот.

(5) Базата на податоци преставува дел од базата на податоци за управување со отпад што е утврдена во прописот за управување со отпад.

**Член 47**

**Користење на надоместокот и Годишна програма за финансирање**

(1) Средствата собрани од надоместокот од членот 18став (1) алинеја 1 од овој закон, уплатени согласно прописите за посебните текови на отпад, член 28 став (9) од овој закон и член 31 став (8) од овој закон се користат за поттикнување на активности за постигнување на националните цели за посебните текови на отпад утврдени во прописите за посебните текови на отпад.

(2) Финансирањето и реализацијата на активностите од ставот (1) на овој член се врши врз основа на Годишна програма за финансирање на управувањето со посебни текови на отпад што стручниот орган ја подготвува врз основа на програмата од членот 47на овој закон.

(3) Годишната програма за финансирање од став (2) на овој член на предлог на министерот за наредната година ја донесува Владата на Република Северна Македонија најдоцна во месец декември во тековната година.

(4) Доделувањето на средствата од програмата од ставот (2) на овој член се врши по пат на јавен конкурс којшто го објавува и спроведува стручниот орган.

(5) По исклучок од ставот (2) на овој член средствата од програмата од ставот (3) на овој член може да се доделат и со одлука на Владата на Република Македонија на предлог на министерот, доколку:

* ­средствата се наменуваат за изградба на инфраструктурни објекти за собирање, преработка, рециклирање и отстранување на отпад од поширок јавен интерес;
* намената на средствата е утврдена во програмата од членот 48 одовој закон;
* ­средствата се наменуваат за исполнување на обврски кои се утврдени во доброволните договори од членот 33 од овој закон, и
* средствата се наменуваат на колективни или самостојни постапувачи, кога постојат нарушувања на пазарот или економски кризи, заради делумно покривање на трошоци на правните лица кои вршат собирање и преработка на отпадот.

**Член 48**

**Програма за управување со посебни текови на отпад**

(1) За постигнување на националните цели за управување со посебните текови на отпад утврдени во прописите за посебните текови на отпад на предлог на стручниот орган, министерот донесува Програма за управување со посебните текови на отпад (во натамошниот текст: Програма за текови на отпад) која е составен дел на Националниот план за управување со отпад.

(2) Програмата се донесува за период од најмалку пет години, која има посебен дел за секој посебен тек на отпад кој е утврден со прописите за посебните текови на отпад, и особено содржи:

- опис и оцена на постојната состојба во управувањето со посебните текови на отпад;

­- опис на производителите, колективните и самостојните постапувачи кои учествуваат во управувањето со посебните текови на отпад;  
­- количина по посебен тек и вид на отпад што се создава во Република Северна Македонија, како и идни предвидувања и тренд на развој во наредниот петгодишен период;  
­- мерки за превенција на создавањето на отпад од посебните текови и мерки за поттикнување на собирањето, селектирањето, повторната употреба, рециклирањето и други форми на обновување, преработка и отстранување на отпадот;  
­- мерки за подобрување на состојбата на пазарот за обновување, преработка и рециклирање на отпадот од посебните текови;  
­- економски мерки;  
­- мерки за информирање, едукација и спроведување на кампања за подигање на јавната свест за постапување со посебните текови на отпад;  
­- преглед на законската регулатива за управување со отпадот и посебните текови на отпадот и мерки за нејзино подобрување;  
­- насоки за идниот развој на управувањето со посебните текови на отпад;  
­-планирани цели на посебните текови на отпад што треба да се постигнат во наредниот период, како и постигнување на цели кои се во согласност со законодавството и политиките на ЕУ, и  
­- други прашања кои се од значење за управувањето со посебните текови на отпадот.

(3) Програмата се изработува со учество на субјектите кои учествуваат во управувањето со посебните текови на отпад, органите на државната и локалната власт, здруженија кои ги застапуваат интересите на економските оператори кои постапуваат со отпадот, невладините организации и други јавни и научни установи и институции.

**Член 49**

**Јавен конкурс**

(1) Средствата кои се доделуваат по пат на јавен конкурс од членот 47 став (4) на овој закон се наменуваат за финансирање и реализација на:  
­ - проекти за набавка на опрема за собирање, преработка и рециклирање на посебните текови на отпад;

­- проекти за исполнување на обврски кои произлегуваат за производителите согласно со овој закон, како и прописите за посебните текови на отпад;  
­- проекти за воведување на нови технологии во постапувањето со посебните текови на отпад кои придонесуваат кон постигнувањето на националните цели за посебните текови на отпад;

­- проекти за едукација и подигнување на јавната свест на граѓаните и субјектите за постапување со посебните текови на отпад;  
­-други проекти кои директно придонесуваат кон реализацијата на националните цели;

­- проекти за спречување и превенција на создавање на отпад од употреба на прозизводите;

- учество во проекти кои се финансираат од страна на фондовите на ЕУ или друг донатор, и  
­- проекти за подобрување на состојбата на пазарот за преработка и рециклирање на отпадот.

(2) Во програмата од членот 47 од овој закон средствата се распоредуваат за секој тек на отпад одделно сразмерно на приходот кој настанал од плаќање на надоместокот утврден во прописите за посебните текови на отпад, освен кога се поддржуваат активности што се заеднички за сите или повеќе текови на отпад.

(3) Јавниот конкурс од членот 47 став (4) на овој закон се спроведува од комисија формирана од министерот.

(4) Комисијата од ставот (3) на овој член е составена од пет члена од кои:  
­ - еден претставник од стручниот орган;

­ - два претставника од комора-здруженија која ги претставува колективните постапувачи кои управуваат со два различни текови на отпад;  
­ - еден претставник од органот за животна средина, и

­ - еден претставник од комората на правните лица кои вршат преработка на отпадот.

(5) Јавниот конкурс од членот 47 став (4) на овој закон се објавува најдоцна во месец февруари во тековната година во „Службен весник на Република Северна Македонија" и во најмалку два дневни весници кои излегуваат на целата територија на Република Северна Македонија, со рок за аплицирање во траење од 30 дена.

(6) Комисијата од ставот (3) на овој член, врз основа на критериумите за доделување на средствата содржани во јавниот конкурс, утврдува предлог за распоредување на средствата во рок од 30 дена од денот на истекувањето на рокот од ставот (5) на овој член и го доставува до министерот.

(7) Врз основа на предлогот од став (6) на овој член министерот донесува одлука за распоредување на средствата од јавниот конкурс од став (5) на овој член.

(8) Одлуката од став (7) на овој член се објавуваат во „Службен весник на Република Северна Македонија".

1. **НАДЗОР**

**Член 50**

**Надзорни органи**

(1) Надзор над примената на одредбите на овој закон и прописите донесени врз основа на овој закон врши органот за животната средина.

(2) Инспекциски надзор над примената на овој закон и прописите донесени врз основа на овој закон, врши Државниот инспекторат за животна средина.

(3) Надзор над извештаите утврдени согласно со членовите 31 и 36 од овој закон, како и на евиденцијата од член 46 од овој закон врши стручниот орган.

(5) Надзор над податоците дадени во Изјавата за исполнување на проширената одговорност за управување со посебните тековина отпад кој се доставува како прилог кон завршната сметка од член 18 став (4) од овој закон врши Управата за јавни приходи.

(6) Инспекциски надзор на примената на одредбите од член 18 ставови (4), (5) и (6) од овој закон кои се однесуваат на Изјавата за исполнување на проширената одговорност за управување со посебните тековина отпад која се доставува како прилог кон завршната сметка од член 18 став (4) од овој закон, како и на податоците дадени во истата врши Управата за јавни приходи преку даночните инспектори.

**Член 51**

**Делокруг на надзор на државниот инспектор за животна средина**

(1) Во вршењето на надзорот од својот делокруг државниот инспектор за животна средина (во понатамошниот текст: инспекторот за животна средина) има право да:

- врши увид и контрола во правно лице кое пласира производи на пазарот на Република Северна Македонија и да утврди дали истото е производител согласно член 5 точка 5 од овој закон;

- врши увид и контрола дали производителот е регистриран во Регистарот на производители (член 14 и 15);

- врши увид и контрола дали самостојниот постапувач ја доставил изјавата од член 18 став (4) од овој закон до стручниот орган, односно производителот ја доставил до колективниот постапувач;

- врши увид и контрола дали колективниот постапувач ги евидентира и чува изјавите од член 18 став (4) на овој закон (член 18 став (8));

- врши увид и контрола дали производителот самостојно воспоставил систем за управување со посебен тек на отпад заради исполнување на обврските за проширена одговорност на производителот, или се здружил со други производители во систем на колективен постапувач, или го платил надоместокот за управување со посебен тек на отпад (член 20);

- врши увид и контрола дали колективниот односно самостојниот постапувач е носител на друга дозвола што произлегува од прописите за управување со отпад (член 21 став (5));

- врши увид и контрола дали колективниот односно самостојниот постапувач исполнувањето на обврските за управување со посебните текови на отпад за кој е одговорен ги врши со други правни лица кои поседуваат важечки дозволи за постапување со отпад и со кој има случено договор согласно член 21 став (7);

- да врши увид и контрола и да утврди дали колективниот односно самостојниот постапувач имаат изработено Програма за остварување на проширена одговорност на производителот (член 22 став (2) точка 7) и член 29);

- врши увид и контрола и да утврди дали колективниот односно самостојниот постапувач поседува Дозвола за тек на отпад (член 23);

- врши увид и контрола и да утврди дали колективниот односно самостојниот постапувач има доставено изјава и програма до стручниот орган согласно член 23 став (7) од овој закон;

- врши увид и контрола и да утврди дали колективниот постапувач постапил спротивно на член 24 ставови (7) и (8) од овој закон.

- врши увид и контрола и да утврди дали самостојниот постапувач презел обврски за управување со отпад од друг производител или за друг тек на отпад од оној што е наведен во Дозволата за тек на отпад (член 26 став (2));

- да врши увид и контрола и да утврди дали правното лице што врши складирање на отпад постапува согласно член 29 од овој закон;

- да врши увид и контрола и да утврди дали правните лица што вршат собирање, транспортирање и складирање на отпад доставуваат копија од формуларите за пренос на отпад (член 29 став (7));

- да врши увид и контрола и да утврди дали колективниот односно самостојниот постапувач изборот на физичкото или правното лице со кое склучило договор за собирање, транпортирање, складирање, рециклирање на отпад физичкото го извршил на транпарентен начин, почитувајќи ги правилата на конкурентност и заштита на пазарот (член 29 став 14);

- да врши увид и контрола и да утврди дали на веб страната на колективниот односно самостојниот постапувач се објавени начинот и постапката на избор на физичко или правно лице за склучување на договор за собирање, транпортирање, складирање, рециклирање на отпад (член 29 став 14);

- врши увид и контрола и да утврди дали производителот и/или колективниот постапувач ги доставил до стручниот орган кварталните извештаи од член 31 став (3) од овој закон;

- врши увид и контрола и да утврди дали колективниот односно самостојниот постапувач го доставил Годишниот извештај за својата работа (член 31 став (4));

- врши увид и контрола и да утврди дали самостојниот постапувач ги доставил кварталните извештаи согласно член 34 од овој закон;

- врши увид и контрола и да утврди дали колективните постапувачи ги исполниле своите обврски утврдени во доброволниот договор од член 35 од овој закон;

- врши увид и контрола и да утврди дали колективниот односно самостојниот постапувач доставил Годишниот извештај од член 36 од овој закон;

- врши увид и контрола и да утврди дали колективниот односно самостојниот постапувач ги чува Годишните извештаи со податоците најмалку за последните седум години (член 36 став (8);

- врши увид и контрола и да утврди дали договорниот производител му исплатил на Колективниот постапувал надоместок за извршена услуга за проширена одговорност (член 38 ставови (1), (3) и (4));

- врши увид и контрола и да утврди дали надоместокот на колективниот постапувач е во согласност сочлен 38 став (2) од овој закон;

- врши увид и контрола и да утврди дали колективниот постапувач доставил до стручниот орган известување согласно член 38 став (7) од овој закон;

- врши увид и контрола и да утврди дали колективниот постапувач го раскинал договорот со договорниот производител доколку не го плати надоместокот (член 38 став (8));

- утврди дали колективнот постапувач постапил согласно член 38 став (9) од овој закон;

- врши увид и контрола и да утврди дали производителот постапил спротивно на член 38 став (10) од овој закон;

- врши увид и контрола и да утврди дали договорниот производител го платил надоместокот согласно член 38 став (11) од овој закон;

- врши увид и контрола дали колективниот постапувач ги издава фактурите согласно член 38 став (12) од овој закон;

- врши увид и контрола дали колективниот постапувач овозможил полесна наплата на надоместокот од страна на договорниот постапувач и/или создал предност на пазарот овозможувајќи ненавремено наплаќање на надоместокот, без притоа да презел мерки за истото (член 38 став (13));

- да утврди дали колективниот постапувач на својата веб страна ги објавува потребните информации согласно член 39 став (1) од овој закон;

- да врши увид и контрола и да утврди дали колективниот постапувач надоместокот го определува согласно член 39 ставови (3), (4) и (5) од овој закон;

- да врши увид и контрола и да утврди дали колективниот односно самостојниот постапувач имаат потрошено најмалку 30 % на инфраструктура (член 39 став (7) и (8));

- да врши увид и контрола и да утврди дали колективниот односно самостојниот постапувач ги спроведуваат обврските за подигнување на јавната свест согласно член 41 од овој закон;

- да врши увид и контрола дали колективниот односно самостојниот постапувач го воспоставува и одржува електонскиот систем на база на податоци за постапување со посебните текови на отпад и за своето работење согласно член 43 од овој закон, како и ги чува податоците за истиот;

- да врши увид и контрола и да утврди дали колективниот постапувач склучил нови договори во врска со својата активности по донесувањето на решението за одземање на Дозволата за тек на отпад (член 45 став (4));

(2) Во случаите кога инспекторот за животна средина со извршениот увид и контрола ќе утврди дека се исполнети еден од условите уврдени во овој закон за одземање на Дозволата за тек на отпад е должен во рок од 15 дена од денот кога е извршен увидот да поднесе до стручниот орган иницијатива за одземање на дозволата, при што го доставува записникот од извршениот увид.

(3) На барање на инспектор за животна средина, овластено лице на органот надлежен за внатрешните работи е должно да учествува во извршувањето на работите од ставот (1) на овој член.

(4) На барање на инспектор за животна средина, службено лице од стручниот орган може да учествува во извршувањето на работите од ставот (1) на овој член.

(5) На барање на службено лице од стручниот орган инспекторот за животна средина е должен да изврши инспекциски надзор.

**Член 52**

**Донесување на решенија на државниот инспектор за животна средина**

(1) При вршењето на инспекцискиот надзор, инспекторот за животна средина со решение може да ја ограничи или забрани работата на субјектот на надзорот или да го задолжи субјектот на надзорот и тоа:

- да го задолжи правното лице во рок од 15 дена да се регистрира во Регистарот на производители од член 14 од овој закон;

- да го задолжи правното лице во рок од 30 дена да ги достави на увид сите податоци од материјалната евиденција, како и да направи пресметка преку овластен сметководител на вкупната количина на производи што се пуштени на пазарот, како и преглед на платениот и/или неплатениот надоместок за управување со тек на отпад кој требал да го плати согласно прописите за посебните текови на отпад односно да го плати на колективниот постапувач;

- да го задолжи самостојниот производител во рок од 15 дена да ја достави изјавата од член 18 став (4) од овој закон до стручниот орган;

- да го задолжи производителот да ја достави изјавата од член 18 став (4) од овој закон до колективниот постапувач;

- да ја ограничи или забрани во траење од најмногу 90 дена работата на производителот кој не воспоставил самостоен систем за управување со посебен тек на отпад, или не се вклучил во колективен постапувач (член 20) во кој рок ќе го задолжи производителот да воспостави самостоен систем за управување со посебен тек на отпад преку обезбедување на дозвола за самостоен постапувач, или да се вклучи во колективен постапувач;

- да ја ограничи или забрани најмногу во траење од 90 дена работата на самостоен односно колективен постапувач доколку утврди дека е носител на друга дозвола што произлегува од прописите за управување со отпад (член 21);

- да ја ограничи или забрани, најмногу во траење од 90 дена, работата на самостоен односно колективен постапувач доколку утврди дека изборот на физичкото или правното лице со кое е склучен договор за собирање, транпортирање, складирање, рециклирање на отпад е извршин на нетранпарентен начин, со што е нарушена конкурентноста на пазарот (член 29 став 14);

- да ја ограничи или забрани, најмалку во траење од 30 дена, работата на самостоен односно колективен постапувач доколку утврди дека на својата веб страна не се објавени начинот и постапката на избор на правно или физичко лице за склучување договор за собирање, транпортирање, складирање, рециклирање на отпад (член 29 став 14);

- да го задолжи колективниот односно самостојниот постапувач во рок не подолг од 90 дена да изработи Програма за остварување на проширена одговорност на производителот (член 30);

- да ја ограничи или забрани работата најмалку за 30 дена, а најмногу за120 дена, на правно лице кое се преставува и/или врши работи како колективен односно самостоен постапувач без да поседува валидна Дозвола за тек на отпад (член 23);

- да ја ограничи или забрани работата најмногу за 30 дена на колективен односно самостоен постапувач кој нема постапено согласно член 23 став (7) од овој закон;

- да го задолжи самостојниот постапувач во рок од најмногу 30 дена да ги раскине сите договорни обврски со кои постапил спротивно на член 26 од овој закон;

- да ја ограничи или забрани работата на самостојниот постапувач во рок од најмногу 60 дена доколку увиди дека самостојниот постапувач презел обврски за управување со отпад од друг производител или за друг тект на отпад од оној што е наведен во неговата Дозвола за тек на отпад (член 26 став (2));

- да ја ограничи или забрани работата на правното лице што врши складирање на отпад во рок од најмалку 30 дена а најмногу 90 дена доколку утврдни дека правното лице не остапува согласно член 29 од овој закон, во кој рок правното лице кое врши складирање на отпад треба да ги острани утврдените недостатоци и да го достави бараните извештаи и формулари за транспорт за отпад;

- да ја ограничи или забрани работата на колективниот односно самостојниот постапувач во рок од најмногу 60 дена доколку утврди дека не се доставени кварталните извештаи до стручниот орган согласно член 31 односно член 33 од овој закон;

- да ја ограничи или забрани работата на колективниот односно самостојниот постапувач во рок од најмногу 90 дена доколку утврди дека не е доставен Годишниот извештај за својата работа (член 32 став (4));

- да го задолжи колективниот постапувач во рок од најмногу 90 дена да исполни една или повеќе обврски утврдени во доброволните договори (член 35);

- да ја ограничи или забрани работата на колективниот односно самостојниот постапувач во рок од најмалку 30 а најмногу 90 дена доколку утврди дека Годишниот извештај не е доставен (член 36);

- да ја ограничи или забрани работата на колективниот односно самостојниот постапувач во рок од најмалку 30 а најмногу 90 дена доколку утврди дека Годишните извешати со податоците не се чуваат за последните седум години (член 36 став (8);

- да ја ограничи или забрани работата на договорниот производител во рок од најмногу 15 дена во кој рок производителот ќе го задолжи да го исплати надоместокот за извршена услуга за проширена одговорност на колективниот постапувач (член 38);

- да ја ограничи или забрани работата на колективниот постапувач во рок од најмалку 15 а најмногу 30 дена во кој рок ќе го задолжи да го усогласи надоместокот согласно член 38 став (2) од овој закон;

- ќе го задолжи колективниот постапувач во рок од 7 дена да достави известување до стручниот орган за износот и називот на договорниот производител кој не го платил надоместокот за најмалку три месеци (член 38 став (7);

- да го задолжи колективниот постапувач во рок од 7 дена да го раскине договорот со договорниот производител кој не го платил надоместокот за најмалку шест месеци (член 38 став (8));

- да го задолжи колективниот постапувач во рок од 7 дена да го достави известувањето до стручниот орган, како и да го објави на својата веб страна називот и седиштето на договорниот производител на кој му го раскинал договорот (член 38 став (9);

- да го задолжи во рок од 15 дена договорниот производител да го плати надоместокот согласно член 38 став (11) од овој закон;

- да ја ограничи или забрани работата на колективниот постапувач во рок од најмалку 15 а најмногу 30 дена во кој рок колективниот постапувач ќе го задолжи да ги издаде фактурите согласно счлен 38 став (12) од овој закон;

- да ја ограничи или забрани работата на колективниот постапувач во рок од најмалку 15 а најмногу 30 дена во кој рок колективниот постапувач ќе го задолжи на својата веб страна да ги објавува потребните информации согласно член 39 став (1) од овој закон;

- да ја ограничи или забрани работата на колективниот постапувач во рок од најмалку 30 а најмногу 90 дена во кој рок колективниот постапувач ќе го задолжи да го усогласи надоместокот согласно член 39 ставови (3), (4) и (5) од овој закон;

- да ја ограничи или забрани работата на колективниот или самостојниот постапувач во рок од најмалку 30 а најмногу 90 дена, доколку утврдни дека колективниот односно самостојниот постапувач немаат потрошено за инфраструктура како што е определено во член 39 став (7) од овој закон во кој рок колективниот постапувач ќе ги задолжи да ги остранат неправилностите;

- да ја ограничи или забрани работата на колективниот односно самостојниот постапувач во рок од најмалку 30 а најмногу 90 дена доколку утврди дека не ги спроведуваат обврските за подигнување на јавната свест согласно член 41 од овој закон;

- да ја ограничи или забрани работата на колективниот односно самостојниот постапувач во рок од најмалку 30 а најмногу 90 дена во кој рок ќе го задолжи да го воспостави односно ажурираат електронскиот систем на база на податоци (член 43);

- да ја ограничи или забрани работата на колективниот односно самостојниот постапувач во рок од најмалку 15 а најмногу 30 дена во кој рок ќе го задолжи да ги раскине договорите што ги склучил по донесувањет на решението за одземање на Дозволата за тек на отпад (член 45);

(2) Ако при вршењето на инспекцискиот надзор државниот инспектор за животна средина утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превземат за надминување на настанатата ситуација, како и со решение ќе определи рок кој не може да биде подолг од 90 дена за да ги острани причините за настанатата состојба.

(3) Доколку субјектите од ставовите (1) и (2) на овој член не постапат согласно со решението на инспекторот за животна средина и не ги отстранат причините за настанатата состојба утврдени со решението, инспекторот за животна средина ќе поднесе барање за поведување на прекршочна постапка пред Комисијата за одлучување по прекршоци во областа на животната средина при Министерството за животна средина и просторно планирање (во натамошнито текст: Прекршочната комисија), односно надлежниот суд.

(4) Против решението од ставот (1) и (2) на овој член незадоволната страна има право да изјави жалба во рок од осум дена од денот на приемот на решението до Државната Комисија за одлучување во втор степен од областа на инспекцискиот надзор и прекршочната постапка.

(5) Жалба против решението од ставот (1) на овој член не го одлага извршувањето на решението.

(6) Во вршењето на работите од ставот (1) на овој член инспекторот за животна средина има право на преземање и на други мерки утврдени со Законот за животната средина, со прописите за управување со отпад, како и со прописите за посебните текови на отпад.

**Член 53**

**Делокруг на надзор на даночните инспектори на Управата за јавни приходи**

(1) Во вршењето на надзорот од својот делокруг даночниот инспектор, имаат право да:

1. врши увид и контрола и да утврди дали податоците што се дадени од производителот во изјавата за исполнување на проширената одговорност за управување со посебните текови на отпад од член 18 став (4) од овој закон се веродостојни и се засновани на сметководствената евиденција на производителот;
2. врши увид и контрола и да утврди дали самостојниот постапувач спровел дејствија кои имале за цел намалување на приходот заради остварување на странична добивка (член 26 став (5)).
3. Во случаите кога врз основа на извршениот увид и контрола од став (1) точка 1) на овој член се утврди дека податоците во изјавата од ставот (1) точка 1) на овој член кои се однесуваат на платените надоместоци од член 18 став (1) алинеја не се веродостојни даночниот инспектор е должен да постапи согласно прописот за посебниот тек на отпад.

**Член 54**

**Донесување на решенија на даночните инспектори на Управата за јавни приходи**

(1) При вршењето на инспекцискиот надзор, даночните инспектори со решение:

1. ќе го задолжи производителот во рок од 30 дена да ги отстрани неправилностите и соодветно ги корегира податоците дадени во изјавата од член 18 став (4) од овој закон;
2. ќе го задолжи производителот основач на самостојниот постапувач да го надомести износот за кој е намален приходот на самостојниот постапувач (член 26 став (5)).

(2) Против решението на даночниот инспектор може да се поведе управен спор пред надлежниот суд.

**Член 55**

**Делокруг на надзор на службените лица од стручниот орган**

(1) Во вршењето на надзорот од својот делокруг службеното лице во стручниот орган, има право:

- да врши надзор и контрола на податоците и документите кои се основа за доставување на кварталниот извештај од член 31 став (3) од овој закон;

- да врши надзор и контрола на податоците и документите кои се основа за доставување на Годишниот извештај од член 36 од овој закон;

- да врши надзор и контрола на податоците и документите, како и на други матерјали кои се користени во активностите за подигнување на јавната свест, вклучително и во финансиските документи кои содржат податоци за исплатени средства за спроведување на активности за подигнување на јавната свест согласно член 41 од овој закон;

- да врши надозр и контрола на функционирање и начинот на собирање на податоците во електронскиот систем на базата на податоци (член 43);

(2) За спроведениот надзор и контрола службеното лице на стручниот орган составува записник кој го доставува на субјектот на надзорот.

(3) Во случај кога со записникот се констатира дека субјектот на надзорот ги прекршил одредбите на овој закон, или на прописите за посебните текови на отпад и со тоа сторил прекршок е должен записникот заедно со иницијатива за покренување на прекршочна постапка да ги достави до Државниот инспекторат за животна средина.

(4) Во случаите од став (3) на овој член, инспекторот за животна средина кој е определен од директорот на Државниот инспекторат за животна средина, е должен да покрене барање за поведување на прекршочна постапка согласно член 52 од овој закон, во рок од 15 дена од денот на добивањето на комплетната инцијатива и записникот.

(5) Инспекторот за животна средина во случаите од став (4) на овој член може самиот да спроведе инспекциски надозр со цел да добие подетални информации за сторениот прекршок, како и доколку има доволно податоци да донесе решение согласно член 51 од овој закон.

**Член 56**

**Примена на одредби од други закони во инспекцискиот надзор**

Инспекторот за животна средина и даночниот инспектор, инспекцискиот надзор го спроведуваат во согласност со одредбите на овој закон, Законот за инспекцискиот надзор, Законот за управување со отпадот, Законот за животната средина и прописите за посебните текови на отпад и Законот за даночна постапка.

**Член 57**

**Одговорност на службените лица во стручниот орган**

(1) Службените лица во органот за животна средина, вклучувајќи ги и органите во состав, се должни, како одговорни лица, навремено и ефикасно да ги преземаат сите неопходни мерки и постапки за спроведување на овој закон.

(2) Доколку при спроведувањето на мерките и постапките утврдени во овој закон, се утврдат прекршувања од страна на правно или физичко лице направени со дејствие и/или несторувања и/или пропуштање на должен надзор над друго лице кое било овластено да постапува во името на правното лице, како и изнесување на неточни и лажни податоци и документи, службените лица се должни да покренат иницијатива или барање за покренување на прекршочна постапка согласно со одредбите на овој закон.

(3) Правните и физичките лица за кои се предвидени права и обврски утврдени со овој закон, доколку утврдат постоење на прекршување или пречекорување на овластувањата од страна на службените лица од ставот (1) на овој член, направени со дејствија и/или несторувања, се должни за тоа да го известат министерот.

(4) Во случај на утврдување на прекршувања на надлежностите на службените лица од ставот (1) на овој член министерот е должен да покрене постапка за утврдување на одговорноста на службеното лице согласно со овој или друг закон.

**Член 58**

**Опомена**

(1) Доколку при вршењето на инспекцискиот надзор инспекторот за животна средина односно инспекторот на Управата за јавни приходи утврди дека е строена неправилност од член 51 став (1) алинеи 2, 3, 5, и 17 член ??? став (1) точки ??? од овој закон за прв пат, со записник во кој ќе ја утврди сторената неправилност и со решение ќе изрече опомена и ќе определи рок во кој субјектот на инспекциски надзор е должен да ги острани неправилностите утврдени со записник.

(2) Државниот инспекторат за животна средина води единствена евиденција за изречени опомени.

(3) Формата и содржината на евиденцијата на изречените опомени ја утврдува Директорот на Државниот инспекторат за животна средина.

**Член 59  
Надзор на законитоста на работата на органите на општината, општината во граодт Скопје и градот Скопје**

(1) Надзор над законитоста на работата на органите на општината, општината во градот Скопје односно градот Скопје се заснова на начелото на законитост, одговорност и самостојност во остварувањето на нивните надлежности.  
(2) Надзорот од ставот (1) на овој член го врши органот за животната средина.  
(3) При вршењето на надзорот на работата органите на општината, општината во градот Скопје и на градот Скопје, органот за животната средина, ги врши следниве работи:

- оценува дали градоначалникот на општината, општината во градот Скопје и градот Скопје склучил договор со колективени односно самостојнит постапувачи за воспоставување на собирни центри и друга инфраструктура за одделно собирање и селектирање на посебни тековина отпад;

- оценува дали градоначалникот на општината, општината во градот Скопје и градот Скопје има дадено предност или ја отежнува положбата на еден колективен односно самостоен постапувач наспроти друг постапувач;

- оценува дали градоначалникот на општината, општината во градот Скопје и градот Скопје поставува услови кои го прават склучувањето на договор со колективен односно самостоен постапувач невозможно;

- оценува дали градоначалникот доставил извештај до стручниот орган за тоа колку се постигнати целите утврдени во договорите со колективните и самостојните постапувачи;

- укажува на органите на општината, општината во градот Скопје и на градот Скопје на пречекорувања на нивните надлежности утврдени со овој закон и предлагаат соодветни мерки за надминување на таа состојба;   
- укажува на определени материјални и процедурални недостатоци во работата на органите на општината, општината во градот Скопје и на градот Скопје, со кои би можеле да го оневозможат остварувањето на обврските на колективните односно самостојните постапувачи, односно кои можат да бидат пречка во постаигнувањето на националните цели утврдени со прописите за посебните текови на отпад;   
-дава препораки за доследно спроведување на надлежностите на општината и градот Скопје за работи кои треба да ги вршат согласно со овој закон, на барање на органите на општината, општината во градот Скопје и на градот Скопје;   
- поднесува иницијативи и предлози да органите на општината, општината во градот Скопје и на градот Скопје, доколку констатираат неспроведување на овој закон, како резултат на судир на надлежностите меѓу нив, колективните и самостојните постапувачи или други субјекти кои постапуваат со отпад.

**Член 60  
Одземање на извршување на надлежности**

(1) Доколку и покрај укажувањата и преземените мерки и активности, органите на општината, општината во градот Скопје и на градот Скопје не го обезбедат извршувањето на работите за кои тие се надлежни согласно со овој закон, им се одзема извршувањето на работите.  
(2) Вршењето на работите од ставот (1) на овој член, ги презема органот за животната средина, најмногу до една година од денот на нивното преземање, во име и за сметка на општината, општината во градот Скопје и градот Скопје.   
(3) За преземање на работите од ставот (1) на овој член, се известува органот на државната управа надлежен за работите од областа на локалната самоуправа и органот на државната управа надлежен за работите од областа на финансиите.  
(4) Органот за животната средина, вршењето на работите од ставот (1) на овој член ги врши во име и за сметка на општината, општината во градот Скопје и на градот Скопје.

1. **ПРЕКРШОЧНИ САНКЦИИ**

**Член 61**

**Прекршочни санкции од прва категорија**

(1) Глоба во износ од 250-500 евра во денарска противвредност за микро трговци, од 500-800 евра за мали трговци, од 800-1.000 за средни трговци и од 1.000-1.200 евра во денарска противвредност за големи трговци ќе му се изрече за прекршок на правно лице, доколку:

1) не извршил регистрација односно не поднел барање за брешење од Регистаротна производители со проширена одговорност (член 14 и член 15);

2) не ја доставил изјавата од член 18 став (4) од овој до стручниот орган односно до колективниот постапувач;

3) не ја доставил изјавата од член 18 став (4) со завршната сметка до управата за јавни приходи;

4) не воспоставил самостоен систем за управување со посебен тек на отпад односно не се вклучил во колективен постапувач;

5) не ги доставил кварталните извешати до стручниот орган (член 31 став (3) и член 34);

6) не ги чува Годишните извештаи со податоците најмалку за последните седум години (член 36 став (8));

7) не му го платил на Колективниот постапувач надоместокот за извршена услуга за прширена одговорност (член 38 ставови (1), (3) и (4));

8) колективниот постапувач не го раскинал договорот со договорниот производител кој не му го платил надоместокот најмалку шест месеци (член 38 став (8));

9) колективниот постапувач не доставил известување до стручниот орган, и/или не го објавил на својата веб страна називот и седиштето на договорниот производител на кој му го раскинал договорот (член 38 став (9));

10) склучил договор со нов колективен постапувач во иста фискална година за остварување на проширена одговорност за ист тек на отпад (член 38 став (10));

11) колективниот постапувач склучи договор со производител на кој од страна на друг колективен постапувач му бил раскинат договорот во иста фискална година (член 38 став (9) и став (14) и за тоа бил објавен на веб срана на колективен постапувач;

11) колективниот постапувач не издал фактура во рок од 30 дена од денот на добивањето на кварталниот извештај од договорниот производител (член 38 став (12));

12) колективниот постапувач не објавил на својата веб страна податоци за висината на надоместокот за услугата што ја врши за управување со посебен тек на отпад заради спроведување на обврската на проширена одговорност на производителот (член 39);

13) колективен односно самостоен постапувач на службено лице од стручниот орган не дозволил пристап до електронскиот систам (член 43 став (2));

14) колективен односно самостоен постапувач не доставил известување во рок од три дена до стручниот орган дека постојат проблеми со функционирање на електронскиот систем (член 43 став (4));

(2) Глоба во износ до 300 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 250 евра во денарска противвредност ќе му се изрече на физичкото лице за дејствијата од став (1) точка 4) од овој закон.

(4) На сторителот на прекршокот од овој член, надлежниот прекршочен орган може да му изрече прекршочна санкција забрана за вршење на дејноста во трање од најмногу 30 дена.

5) На одговорното лице од ставот (2) од овој член, надлежниот прекршочен орган може да му изрече прекршочна санкција забрана за вршење на должноста во траење од најмногу 30 дена.

(6) Надлежен орган за изрекување на прекршочни санкции од овој член е прекршочниот орган формиран согласно Законот за животна средина.

**Член 62**

**Прекршок од втора категорија**

(1) Глоба во износ од 500-1000 евра во денарска противвредност за микро трговци, од 1000-2000 евра за мали трговци, од 2000-3000 за средни трговци и од 3000-60000 евра во денарска противвредност за големи трговци ќе му се изрече за прекршок на правно лице, доколку:

1) утврди дека колективен односно самостоен постапувач е носител на друга дозвола што произлегува од прописите за управување со отпад (член 21);

2) утврди дека колективниот односно самостојниот постапувач на својата веб страна не ги објавил начинот и постапката за избор на физичко или правно лице за склучување на договор за собирање, транпортирање, складирање, рециклирање на отпад (член 29 став 14);

3) колективниот односно самостојниот постапувач нема изработено Програма за остварување на проширена одговорност на производителот (член 30);

4) колективниот односно самостојниот постапувач ги нема доставено податоците што се потребни за продолжување на Дозволата за тек на отпад (член 23 став 7);

5) колективнот постачувач не го доставил Годишниот извештај за својата работа (член

31 став (4));

6) колективниот односно самостојниот постапувач не постапиле согласно член 29 од овој закон;

7) надоместокот на колективниот постапувач е помал од 50 % од висината на надоместокот за тој тек и посебен вид на отпад утврден во соодветниот пропис за посебниот тек на отпад (член 38 став (2));

8) колективниот постапувач не доставил известување до стручниот орган за износот и називот на договорен производител кој не го платил надоместокот на колективниот постапувач најмалку за три месеци (член 38 став (7));

9) не го платил надоместокот за управување со посебните текови на отпад кој е сразмерен на количината на производите што ги пуштил на пазар, а за кој не платил надоместок на колективниот постапувач, во случај кога колективниот постапувач му го раскинал договорот (член 38 став (11));

10) колективнот постапувач овозможил плаќање на надоместок кој не еднаков за секој договорен производител, и/или даден е попуст поголем од 15 % и/или попустот од најмногу 15 % е даден на договорен производител кој нема удел поголем од 20 % во количината на тек на отпад со која постапува колективниот постапувач или попустот е даден на договорен производител кој не основач на колективниот постапувач (член 39 став (3) и (4));

11) колективниот постапувач не презел мерки за определување на надоместок кој обезбедува целосна покриеност на трошоците за исполнување на обврските за управување со тек на отпад (член 39 став (5));

12) колективниот постапувач 30 % од надоместокот не го потрошил на создавање на инврструктура за собирање на отпадни производи и/или посебен тек на отпад со кои управува (член 30 став (7));

13) самостојниот постапувач 30 % од висината на надеоместокот што би го платил за претходната година согласно прописите за посебните текови на отпад не ги потрошил на создавање на инвраструктура за собирање на отпадни производи и/или посебен тек на отпад со кои управува (член 30 став (8));

14) колективниот односно самостојниот постапувач не воспоставил и не одржува соодветен електронски систем на база на податоци, односно податоците од електронскиот систем не ги чува најмалку за последните седум години (член 43 став (1) и (5));

15) колективниот односно самостојниот постапувач склучил нов договор во врска со својата активност за управување со посебениот тек на отпад по донесувањето на решението за одземање на Дозволата за тек на отпад односно по правосилноста на истото (член 45 став (4);

16) колективниот постапувач не ги известил дговорните производители дека му е одземена Дозволата за тек на отпад и дека престанува со работа (член 45 став (5));

(2) Глоба во износ до 700 евра во денарска противвредност кај микро трговци, 800 евра во денарска противвредност кај мали трговци, 900 евра во денарска противвредност кај средни трговци и 1000 евра во денарска противвредност кај големи трговци ќе му се изрече на одговорното лице во правното лице за дејствијата од став (1) од овој член.

3) На сторителот на прекршокот од овој член, надлежниот суд може да му изрече прекршочна санкција забрана за вршење на дејност во трање од најмногу една година.

4) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу една година.

(5) Надлежен орган за изрекување на прекршочни санкции од овој член е прекршочниот орган формиран согласно Законот за животна средина.

**Член 63**

**Прекршоци од трета категорија**

(1) Глоба во износ 2.000 до 3.000 евра во денарска противвредност за микро трговци, од 5.000 до 6.000 евра во денарска противвредност за мали трговци, од 15.000 до 18.000 евра во денарска противвредност за средни трговци и од 25.000 до 30.000 евра во денарска противвредност за големи трговци ќе му се изрече за прекршок на правно лице, доколку:

1) се преставува и/или врши работи како колективен односно самостоен постапувач без да поседува валидна Дозвола за тек на отпад (член 23);

2) колективниот постапувач гарантирал и/или презел обврски за намирување на долг или исполнување на обврски на производител или трето лице (член 24 став (7);

3) колективниот постапувач се стекнал со сопственост над отпад со кој постапува (член 24 став (8));

4) колективниот постапувач нема обезбедено осигурување согласно член 25 од овој закон;

5) договорниот производител, иако знаел или требал да знае, не презел должна грижа за да се информира за работата на колективниот постапувач, ниту презел мерки за известување до колективниот постапувач, стручниот органи или надлежните органи за работата на колективниот постапувач за кој е утврдено со одлука на надлежен орган дека не ги исполнува своите обврски (член 25 ставови (3) и (4));

6) самостојниот постапувач презел обврски за управување со отпад од друг производител (член 26 став (2));

7) самостојниот постапувач добивката остварена со постапувањето со посебниот тек на отпад ја распределил како сопствен приход односно како приход на производителот основач (член 26 став (4));

8) производителот, иако знаел или требал да знае, не презел должна грижа за да се информира за работата на самостојниот постапувач, ниту презел мерки за известување до самостојниот постапувач, стручниот органи или надлежните органи за работата на самостојниот постапувач за кој е утврдено со одлука на надлежен орган дека не ги исполнува своите обврски (член 27 ставови (3) и (4));

9) колективниот односно самостојниот постапувач склучил договор со физичко или правно лице за собирање, транпортирање, складирање, рециклирање на отпад спротивно на начинот и постапката што ги објавил на својата веб страна, односно склучил договор на нетранспарентен начин односно ја нарушил конкрентноста на пазарот (член 29 став 14);

10) колективниот постапувач создал поповолна состојба на пазарот со овозможување полесна наплата на надоместокот од страна на договорниот постапувач, и/или создал предност на пазарот овозможувајќи ненавремено наплаќање на надоместокот без притоа да презел мерки за обезбедување на плаќањето (член 38 став (13));

11) колективниот постапувач не воспоставил инфраструктура за собирање на отпадни производи и/или посебен тек на отпад во висина од најмалку 30 % од средствата собрани од надоместокот од член 37 од овој закон (член 39 став (7));

12) самостојниот постапувач не воспоставил инфраструктура за собирање на отпадни производи и/или посебен тек на отпад во висина од најмалку 30 % од надоместокот што би го платил за тековната година согласно прописите за посебните текови на отпад

13) колективниот постапувач спровел активности за информирање на јавноста и подигање на јавната свест за управување со посебните текови на отпад помалку од 5 % односно повеќе од 7 % од вкупно остварениот приход од претходната година (член 41 став (1);

14) самостојниот постапувач спровел активности за информирање на јавноста и подигање на јавната свест за управување со посебните текови на отпад повеќе од 7 % од вкупниот износ на надоместокот што би го платил во претходната година (член 41 став (2);

15) колективниот постапувач спровел реклама со цел придобивање на дополнителни договорни производители и истите ги представил како дел од активности за информирање и подигнување на јавната свест (член 41 став (3);

16) колективниот односно самостојниот постапувач спровел активност за информирање на јавноста и подигање на јавната свест што не е во согласност со прописот од член 41 став (6);

(2) Глоба во износ од 1.000 евра во денарска противвредност кај микро трговци, 1.200 евра во денарска противвредност кај мали трговци, 1.400 евра во денарска противвредност кај средни трговци и 1.500 евра во денарска противвредност кај големи трговци ќе му се изрече на одговорното лице во правното лице за дејствијата од став (1) од овој член.

(3) На сторителот на прекршокот од овој член, надлежниот суд може да му се изрече прекршочна санкција забрана за вршење на дејност во траeње од најмногу две години.

(4) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу две години.

(5) Надлежен орган за изрекување на прекршочни санкции од овој член е надлежниот суд.

**Член 64**

**Прекршочни санкции за службени лица**

1. Глоба во износ од 1.500 евра во денарска противвредност ќе му се изрече на Градоначалникот доколку:

* Не склучи договор со колективен односно самостоен постапувач во случај кога условите што ги нудат колективниот односно самостојниот постапува се вообичаени и сразмерни на условите што се нудат на други општини, општини во градот Скопје и/или градот Скопје (член 42 став (3));
* Поставува различни услови за склучување на договор со што дава предност односно ја отежнува положбата на еден колективен и/или самостоен постапувач наспрема друг колективен и/или самостоен постапувач (член 42 став (2));
* Не го направи достапен на јавностаа односно не го објави договорот што го склучил со колективниот и самостојниот постапувач на веб страната на општината, општината во градот Скопје односно градот Скопје (член 42 став (8));.
* Не достави извештај согласно член 42 став (11) од овој закон;

1. Надлежен орган за изрекување на прекршочни санкции од став (1) на овој член е прекршочниот орган формиран согласно Законот за животна средина.

**Член 65  
Постапка за порамнување и спогодување**

(1) За прекршоците утврдени во членовите 62 и 63 од овој закон, инспекторот за животна средина е должен на сторителот на прекршокот да му предложи постапка за порамнување со издавање на прекршочен платен налог пред да поднесе барање за поведување на прекршочна постапка.  
(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.  
(3) Кога прекршокот надлежните инспектори го утврдат лично или го утврдат со употреба на соодветни технички средства и направи се должни веднаш да издадат прекршочен платен налог кој го забележуваат во записникот за констатиран прекршок.  
(4) Во случаите од ставот (2) на овој член, прекршочниот платен налог го потпишуваат надлежните инспектори и сторителот.  
(5) Во случаите од ставот (3) на овој член, прекршочниот платен налог го потпишуваат надлежните инспектори, а може да го потпише и сторителот.  
(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.  
(7) Сторителот кој ќе ја плати глобата во рокот од ставот (6) на овој член, ќе плати половина од изречената глоба, за кое право се поучува во правната поука од прекршочниот платен налог.  
(8) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната Комисија или надлежниот суд.  
(9) За прекршоците утврдени во членот 60 од овој закон, инспекторот за животна средина и даночниот инспектор треба на сторителот на прекршокот да му предложат постапка за спогодување пред да поднесат барање за поведување на прекршочна постапка.  
(10) Во случаите кога е постигната согласност за спогодувањето, глобата на сторителот може да биде намалена најмногу за една половина од максимум пропишаната глоба за прекршокот, а во исклучително олеснителни околности глобата може да биде изречена во висина од една третина од пропишаната глоба, и истата има сила на извршна исправа.

(11) Доколку сторителот не ја плати глобата во рокот утврден во спогодбата, истата се доставува до органот на управата надлежен за присилна наплата.  
(12) Постапките за порамнување и спогодување се водат согласно со одредбите од Законот за прекршоците.  
(13) Надлежните инспектори се должни да водат евиденција за издадените прекршочни платни налози и за исходот на покренатите постапки.  
(13) Во евиденцијата од ставот (12) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.  
(14) Личните податоци од ставот (13) на овој член се чуваат пет години од денот на внесување во евиденцијата.  
(15) Министерот ја пропишува формата и содржината на прекршочниот платен налог.

**Член 66**

**Водење на прекршочната постапка**

1. Постапката пред прекршочната комисија се води согласно со одредбите на Законот за животната средина.
2. Одмерувањето на висината на глобата за производител кој е трговец поединец се врши согласно Законот за прекршоци.

1. **ПРЕОДНИ И ЗАВРШНИ ОДРЕДБИ**

**Член 67**

**Преодни одредби**

(1) Постоечките колективните и самостојните постапувачи треба да се усогласат со одредбите од овој закон најдоцна до 31 декември 2021 година.

(2) Регистарот на производители од член 14 од овој закон стручниот орган ќе го воспостави најдоцна до 30 јуни 2022 година.

(3) Регистарот на колективни и самостојни постапувачи од член 43 од овој закон стручниот орган ќе го воспостави најдоцна до 31 јуни 2023 година.

(4) Колективниот односно самостојниот постапувач е должен од 01.01.2022 година да започне да ја води евиденцијата за својата работа согласно одредбите од овој закон.

(5) Произовдителите треба да се регистрираат согласно член 14 од овој закон најдоцна до 31 март 2022 година.

**Член 68**

**Преодни одредби за постојните дозволи за постапување со**

**посебните текови на отпад**

(1) Дозволите за постапување со посебните текови на отпад издадени согласно Законот за управување со пакување и отпад од пакување (Службен весник на РМ бр: 161/2009; 17/2011; 47/2011; 136/2011; 6/2012; 39/2012; 163/2013; 146/2015 и 39/2016), Законот за управување со батерии и акумулатори и отпадни батерии и акумулатори (Службен весник на РМ бр: 167/2010; 36/2011; 61/2011; 61/2011; 67/2011; 112/2011; 118/2011; 3/2012; 3/2012; 3/2012; 33/2012; 35/2012; 110/2012 и 163/13) и Законот за управување со електрична и електронска опрема и одпад од електрична и електронска опрема (Службен весник на РМ бр. 6/12, 163/13, 146/15, 39/16) продолжуваат да важат до истекот на нивната важност, но не подолго од 31 декември 2021 година.

(2) Дозволите од став (1) на овој член чија важност истакува во периодот помеѓу влегувањето во сила на овој закон и 31 декемви 2021 година, ќе продолжат да важат под истите услови под кои се издадени, но не подоцна од 31 декември 2021 година.

(3) Колективните односно самојстојните постапувачи кои поседуваат дозволи од ставовите (1) и (2) на овој член, заради продолжување на важноста на истите, се должни најдоцна до 30 јуни 2022 година до стручниот орган да ги достави податоците од член 23 став 17 од овој закон, како и податоците од член 22 став (2) точки 5), 6) 8), 9) и 10) од овој закон, како и дополнително само за колективните постапувачи и податоците од член 22 став (3) точки 3), 4) и 5) од овој закон.

(4) Во случаите од став (3) на овој член, стручниот орган согласно член 22 и член 23 од овој закон издава Дозвола за тек на отпад на колективниот односно самостојниот постапувач.

**Член 69**

**Преодни одредби за извештаите за пуштени производи на пазар и постигнување на националните цели и минималниот удел**

(1) Колективните односно самостојните постапувачи се должни извештаите за пуштени производи на пазар и за постигнувањето на националните цели да ги доставуваат до стручниот орган согласно Законот за управување со пакување и отпад од пакување (Службен весник на РМ бр161/2009; 17/2011; 47/2011; 136/2011; 6/2012; 39/2012; 163/2013; 146/2015 и 39/2016), Законот за управување со батерии и акумулатори и отпадни батерии и акумулатори (Службен весник на РМ бр: 167/2010; 36/2011; 61/2011; 61/2011; 67/2011; 112/2011; 118/2011; 3/2012; 3/2012; 3/2012; 33/2012; 35/2012; 110/2012 и 163/13) и Законот за управување со електрична и електронска опрема и одпад од електрична и електронска опрема (Службен весник на РМ бр: 6/12, 163/13, 146/15 и 39/16) врз основа на евиденцијата што ја водат заклучно за 2021 година.

(2) Податоците од извештаите од став (1) на овој член стручниот орган ќе ги земе како основа за пресметување на вкупната количина на производи што се пуштени на пазарот согласно член 13 од овој закон, при што истите ќе бидат предмет на проверка но не и на одобрување од страна на стручниот орган.

(3) Првиот Годишен извештај од член 36 од овој закон колективниот односно самостојниот постапувач е должен да го достави до стручниот орган најдоцна до 31 март 2023 година во кој се содржани податоци за 2022 година.

(4) Вкупната количина на производи што се пуштени на пазар од член 13 од овој закон ќе биде објавен најдоцна до 30 јуни 2022 година од страна на стручниот орган за 2021 година.

**Член 70**

**Усогласување на надоместокот за колективните постапувачи**

(1) Колективниот постапувач може да определи надоместокот кој го плаќаат договорните производители од член 38 од овој закон за 2021 да биде помал од 20 % од надоместокот за тој тек и посебен вид на отпад кој утврден во соодветниот пропис за посебниот тек на отпад.

(2) Во случаите од став (1) на овој член колективниот постапувач е должен секоја година да го зголемува надоместокот најмалку за 2,5 % при што надоместокот за 2025 година не смее да биде помал од 30 % од надоместокот за тој тек и посебен вид на отпад кој е утврден во соодветниот пропис за посебниот тек на отпад.

**Член 70**

**Донесување на поблиските прописи**

(1) Поблиски прописи за спроведување на овој закон ќе се донесат најдоцна до 31 декември 2020 година.

(2) До донесувањето на поблиските прописи од став (1) на овој закон, се применуваат постечките прописи донесени врз основа на Законот за управување со пакување и отпад од пакување (Службен весник на РМ: бр:), Законот за управување со батерии и акумулатори и отпадни батерии и акумулатори (Службен весник на РМ бр: 167/2010; 36/2011; 61/2011; 61/2011; 67/2011; 112/2011; 118/2011; 3/2012; 3/2012; 3/2012; 33/2012; 35/2012; 110/2012 и 163/13) и Законот за управување со електрична и електронска опрема и одпад од електрична и електронска опрема (Службен весник на РМ бр. 6/12, 163/13, 146/15 и 39/16) кои се однесуваат на водење на евиденција и доставување на извештаи за пуштените производи на пазарот и постигнувањето на националните цели.

**Член 71**

**Влегување во сила**

Овој закон влегува во сила осмиот ден од денот на објавувањето во „Службен весник на Република Македонија“, а ќе започне да се применува на 31 јуни 2020 година.

**I. ОБРАЗЛОЖЕНИЕ НА ПРЕДЛОГ НА ЗАКОНОТ**

Проширената одговорност на производителите во Република Северна Македонија е за прв пат воспоставена во 2010 со Законот за управување со пакување и отпад од пакување кој воведе обврска производителите кои со производите што ги пласираат на пазарот создаваат отпад од пакување, потребно е да организираат посебен систем за одделно собирање на пакувањето, потоа негова преработка и рециклирање. Со донесувањето на Законот за управување со електрична и електронска опрема и отпадна електрична и електронска опрема и Законот за управување со батерии и акумулатори и отпадни батерии и акумулатори, проширената одговорност на производителите се воведе и за овие текови на отпад.

Проширената одговорност на производителите се воспостави заради потребата од усогласување на домашното законодавство со она на ЕУ, како и заради обезбедување на правни инструменти за решавање на состојбата со управувањето со отпад, особено со посебните текови на отпад. Рамковната директива за отпад на ЕУ ја дава севкупната рамка за управување со отпад и ги дава основните правила на системот на проширената одговорност на производителите. Додека четири други директиви ги утврдуваат целите за собирање и рециклирање за посебните текови отпад, односно пакување, батерии и акумулатори, отпадна електрична и електронска опрема (ОЕЕО) и возила на крајот на животниот циклус (искористени возила).

Од речиси 10 годишното спроведување на проширената одговорност се наметна потребата од донесување на Законот за проширена одговорност на производителите во управувањето со посебните текови на отпад (ЗПОПУПТО) кој утврдува една кохерентна и унифицирана рамка за проширената одговорност на производителите и ги уредува заедничките прашања кои се исти за сите субјекти кои управуваат со посебни текови на отпад. Специфичните правила за секој тек на отпад ќе бидат уредени во посебните закони. Овој закон дава можност, без да се менуваат правните основи и воспостевените принципи, да се воведуваат нови текови на отпад во прoширената одговорност, како што се отпадни гуми, отпадни масла, текстил и слично. На овој начин се создаваат услови за понатамошно развивање на проширената одговорност на производителите следејќи ги развојот на технологијата и состојбата на пазарот.

Поради претходно наведеното, овој закон треба да се гледа заедно со законите кои го уредуваат управувањето со посебните текови на отпад и сите тие преставуваат дел од единствен организиран систем на проширена одговорност на производителите во Република Северна Македонија.

Во главата ***I Општи одредби*** во членот 1 се утврдува предметот на уредување на овој закон каде е наведено дека законот ги утврдува видот на одговорноста и начинот на нејзиното оствраување од страна на производителите кои пуштаат производи на пазарот во Република Северна Македонија по чија употреба се создава отпад кој припаѓа на еден од посебните текови на отпад.

Примената на законот е уредена во членот 2 и го опфаќа сите правни лица кои со својата дејност или активност вршат пласирање на одделни производи на пазарот со чија употреба се создава отпад што припаѓа на посебните текови на отпад. Воедно законот се применува и на општините, општините во градот Скопје и градот Скопје заради нивно учсево во оставарувањето на националните цели на Република Северна Македонија за собирање, повторна употреба, преработка и рециклирање на посебен тек на отпад (во понатамошниот текст: национални цели), како и на правните и физички лица кои се дел од системот на колективен односно самостоен постапувач.

Целите на законот се утврдени во членот 3 кои во основа се насочени кон обезбедување на еднакви услови за работа на производителите заради остварување на националните цели. Истите даваат основа за толкување и подобро разбирање на останатите одредби од овој закон.

Имајќи во предвид дека проширената одговорност е дел од системот за управување со отпад, согласно член 4, во спроведувањето на овој закон соодветно примена ќе имаат и законите кои го уредуваат управувањето со отпадот и за посебните текови на отпад, како и Законот за животна средина и Законот за општа управна постапка.

Дефинициите кои се значајни за примена на овој закон се уредени во членот 5, при што соодветно ќе се применуваат и дефинициите што се уредени со Законот за управување со отпад и законите што го уредуваат постапувањето со посебните текови на отпад.

Начелата се утврдени во членот 6 кои допринесуваат кон подобро разбирање на одредбите од овој закон. Имајќи го во предвид искуството од претходните години, се забележа дека дел од производителите не ја остваруваат својата проширена одговорност, односно не се дел од колективен или самостоен постапувач, и поради тоа немаат дополнителни трошоци за постапување со отпад. Сепак истите производители, поради неостварување на оваа своја обврска, имаат можност да ги нудат своите производи и услуги со пониска цена во однос на други производители кои се дел од колективен или самостен постапувач. Поради ова е особено битно воведувањето на новото начело за нелојална зелена конкуренција, кое бара органите при спроведувањето на јавните набавки да внимаваат дали понудувачот-производител ги има исполнето обврските за проширена одговорност и дека нема пониска цена само заради тоа што нема трошоци поврзани со исполнувањето на проширената одговорност. Со ова се очекува да се спречу нелојалната односн т.н. зелена конкуренција. Дополнително е значајно и Начелото на крајна одговорност на производителот со која утврдува дека производителот е финансиски одговорен за својата проширена одговорност и истата не се исклучува и тогаш кога има склучено договор со колективен односно самостоен постапувач. Со ова се зголемува одговорноста на производителот да се грижи и води сметка како колективниот односно самостојниот постапувач во негово име ја исполнува проширената одговорност. На овој начин ќе се спречи досегашната пракса каде одделни колективни постапувачи не секогаш ги исполнуваа своите обврски во целост.

*Во* ***главата II Општи обврски на производителите*** *се дадени основните обврски кои* се идентични за сите производители.

Членот 7 ја утврдува должноста на проиводителите да се грижат за отпадот што се создава од производите што се пуштаат на пазар, почнувајќи од дизајнирањето на производот до неговата употреба, додека членот 8 утврдува обврската за производителите да вложуваат во стекнување на нови научни достигнувања кои имаат крајна цел намалување на отпадот што се создава од производите.

Членот 9 утврдува дека производителот, на свој трошок, е должен, самосојтно или здружено со други производители, да воспостави и организира систем кој ќе обезбеди одделно собирање на отпадните производи и на отпадот што се создава од употребените производи.

Во членот 10 се утврдува обврската производителите да соработуваат со трговците кај кои ги пласираат своите производи заради обезбедување на мерки за постигнување на националните цели. Членот 11 ја утврдува обврската за производителите, самостојно или преку колективните постапувачи да соработуваат со општините и градот Скопје и регионалните системи за управување со отпад заради постигнување на националните цели.

Во остварувањето на одговорноста на производителите значајна улога има подигнувањето на јавната свест што како обврска е уврдена во членот 12 што преставува клучна алка во управувањето со посебните текови на отпад.

Во членот 13 е дадена генрално отврската на производителие да ги постигнат националните цели кои се утврдени одделно за секој тек на отпад во посебните закони за тековите на отпад. Секој производител е должен да учествува во постигнувањето на националните цели согласно својот удел во вкупната количина на производите што се пуштени на пазарот во Република Северна Македонија кои припаѓаат на ист вид или категоријата на производи. Вкупната количина на прозводи што се пуштени на пазарот ја одредува Управата за животна средина согласно методологија за пресметување што ја пропишува министерот за животна средина и просторно планирање (во понатамошниот текст: министерот).

Во членот 14 е утврдена обврска за задолжителна регистрација на проиводителот во Ргистарот на производители со проширена одговорснот што го води Управата за животна средина. Регистрацијата се врши електронски преку веб портал. Ова обврска важи и за производителите кои се регистрирани во станство но вршат пласирање на производи на домашниот пазар, за што треба да имаат свој овластен застапник како што е уредено во член 15.

Имајќи во предвид дека Република Северна Македонија има обврска за постигнување на националните цели водењето на точни и валидизирани податоци е особено важно, особено кога истата ќе стане членка на ЕУ. Заради оваа причина во членот 16 се дава можност за формирање на посебно тело со цел водење, валидизирање и израмнување на податоците за управување со посебните текови на отпад, што ќе се формира со посебен закон. Ова тело ќе обезбеди поголема транспаретност и контрола на доставените податоци од колективните и самостојните постапувачи за степенот на постигнување на националните цели.

***Посебните обврски на производителите се регулирани во глава III од законот.***

Членот 17 ги утврдува начелно посебните обврски на производителите кои поддетално ќе бидат уредени во посебние закони за тек на отпад за кои производителот е должен да ги покрие трошоците без при тоа да ги прикаже одделно при продажбата на производот. Дополнително, со ставот (3) се прецизира дека производителот има должност да се грижи за работата на колективниот односно самостојниот постапувач, како и да бара податоци за да се осигура дека колективниот односно самостојниот постапувач ги остварува обврските што се утврдени со овој закон, прописите за управување со отпад и прописите за посебните текови на отпад. Со овој став се укажува дека производителот е оној кој е одговорен за проширената одговорност и тогаш кога има склучено договор со колективен односно самостоен постапувач за спроведување на проширената одговорност.

Членот 18 утврдува дека производителот има обврска проширната одговорност да ја оствари преку избор на една од трите можности:

* плаќање надоместок за управување со посебен тек на отпад на начин и во висина како што е утврден во прописите за посебните текови на отпад;
* воспоставување на самостоен систем за управување со посебен тек на отпад, кога таа можност е утврдена во прописот за постапување со тој посебен тек на отпад и
* вклучување во систем на колективен постапувач за управување со посебен тек на отпад.

Дополнително, заради подобро следење и контрола на исполнувањето на обврската за проширена одговорност (во понатамошниот текст: ПО) се воспоставува должност при поднесувањето на завршната сметка во Управата за јавни приходи секој производител да достави Изјава за исполнување на проширената одговорност.

Со цел да се осигура исполнувањето на ПО, во членот 19 е дадена посебна обврска за производителот за обезбедување на финансиска гаранција.

***Во главата IV се уредуваат условите за основање на самостоен односно колективен постапувач.***

Членот 20 ја дава можноста производителот ПО да ја оствари самостојно или со склучување на договор со колективен постапувач кој во име и за сметка на производителот, кој е негов член или основач, ги спроведува обврските на ПО. Согласно член 20 производителот ПО може да ја оствари исклучиво само со еден колективен постапувач кој е потребно да обезбеди Дозвола за управување со посебен тек на отпад за колективен постапувач. Производителот е должен на колективниот постапувач да му плаќа соодветен надоместок за извршената услуга за спроведување на ПО. Кога производителот реши да ја оствари ПО самостојно, во тој случај со соствени срества треба да основа правно лице кое ќе обезбеди Дозвола за управување со посебен тек на отпад за самостоен постапувач.

Во членот 22 се утврдени условите за добивање на дозвола за управување со посебен тек на отпад за колективниот и самостојниот постапувач. Во членот 23 е утврдена содржината на дозволата, како и дека истата ја издава Службата за животна средина во МЖСПП за период од седум години за секој тек на отпад посебно. Воедно, е утврдено дека дозволата автоматски се обновува за наредните седум години доколку на колективниот односно самостојниот постапувач се одобрени најмалку пет годишни извештаи за работа за претходните седум години на важење на дозволата. За обновување на дозволата колективниот односно самостојниот постапувач се должни најмалку шест месеци пред истекот на важноста да достават соодветни податоци до Службата за животна средина.

Членот 24 ги уредува основните права и обврски на колективниот постапувач, кое, помеѓу другото, може да биде основано од најмалку двајца производители и е непрофитно правно лице. Колективниот постапувач мора да има склучено договор со секој производител за кој ја остварува ПО.

Со членот 25 се уредува осигурвањето кој секој колективен постапувач (во понатамошниот текст: КП) треба да го обезбеди како заштита на трети лица од настанување на штета од работата на КП. Воедно, членот утврдува дека производителите кои се дел од КП односно договорните производители се одговорни да ја следат работата на КП и не се исклучени од одговорност доколку КП не успее да ги исполни сите обврски.

Членот 26 ги утврдува основните права и обврските на самостојниот постапувач (во понатамошниот текст: СП) кое претставува посебно непрофитно правно лице основано само од еден производите и може да управува само со еден тек на отпад. СП не смее да врши услуга на остварување на ПО за било кој друг производител освен за својот основач. Во членот 27 се уредува осигурвањето кој секој СП треба да го обезбеди како заштита на трети лица од настанување на штета од работата на СП. Воедно, членот утврдува дека производителот кој е основач на СП е одговорен да ја следи работата на СП и не е исклучен од одговорност доколку СП не успее да ги исполни сите обврски.

Со члено 28 се утврдува обврска за КП и СП да обезбедат финансиска гаранција за да го гарантира усполнувањето на својот удел во постигнувањето на националните цели, која се издава во корист на МЖСПП. Финансиската гаранција се активира доколку КП и СП најмалку од 5 % или повеќе не ги исполни националните цели утврдени во прописите за посебните текови на отпад осносно се наплатува во троен износ ако националните цели не се исполнат за 30 % или повеќе.

***Во главата V се уредува наичнот на исполнување на обврските на КП и СП во управувањето со посебните текови на отпад.***

Во членот 29 се утврдува дека КП и СП се должни преземањето и транспортирањето на собраните отпадни производи и текови на отпад да го доверат само на правни и физички лица кои поседуваат дозволи за собирање и транспорт на отпад согласно Законот за оптад и кои можат да ги предадат само кај правно лице кои врши складирање на отпад кое има дозвола за складирање и за тоа да имаат склучено договор со КП и СП. Истото се однесува и во склучај кога отпадот се предава за преработка и рециклирање, при што може да се достави само на правно лице со кое КП и СП имаат склучено договор. Со цел да се избегне иста количина на отпад да биде евидентирана само кај еден КП или СП, правното лице што врши складирање е должно да води евиденција согласно законите за посебните текови на отпад и Законот за управување со отпад, но и да достави извештај до КП и СП за тоа која количина ја има евидентирано за секој КП или СП одделно.

Во членот 30 се пропишува обврска за КП и СП да изработи Програма за проширена одговорност во која е презентиран начинот на исполнување на обврските и постигнувањето на националните цели. За Програмата се утвдува минималната содрижина и истата се донесува за истиот период за кој важи и дозволата за управување со тек на отпад на КП и СП.

Во членот 31 се разработуваат обврските на КП и СП за постигнвуање на националните цели за определена година, која не смее да ги пренесе на трети лица. Заради следење на колчината на пуштени производи на пазар, КП на секои три месеци доставува извештај до Управата за животна средина за производите пуштени на пазар од договорните производители. Дополнително, за својата работа КП и СП до 31 март во тековната година доставува Годишен извештај за претходната година до Управата за животна средина (во понатамошниот текст: УЖС), врз основа на кој се оценува дали КП и СП ги имаат исполнето националните цели. Во случај ако не се исполнети националните цели до 5 %, КП и СМ се должни да платаат соодветен надоместок кој, согласно член 32 се уплаќа на посебна сметка во рамките на трезорската сметка и се користат за спроведување на Програма за управување со посебните текови на отпад.

Со членот 33 се утврдува дека уделот на КП и СП во вкупното количество на пуштени производи на пазар се пресметува како процент од вкупното количество на вид на отпад кој припаѓа на споебен тек на отпад што се создава од производите, додека уделот во исполнувањето на националните цели се пресметува како процент од остварените количини на собран, повторно употребен, преработен и рециклиран посебен тек на отпад од страна на КП и СП во однос на вкупно остварените количини на собран, повторно употребен, преработен и рециклиран ист посебен тек на отпад.

Членот 34 ја уредува обврската на СП за доставување на квартални извештаи за пуштените производи на пазар од производителот до УЖС.

Со членот 35 се дава можност колективните постапувачи со МЖСПП и/или Владата, како и заедно со здруженијата кои ги застапуваат интересите на економските оператори кои постапуваат со отпад, да се договорат за преземање на заеднички мерки кои ќе водат до исполнување на националните цели со склучување на доброволни договори.

Со членот 36 се разработува содржината и потребните податоци на Годишниот извештај кој КП и СП се должни да го достават до УЖС, која го одобрува во рок од 60 дена од денот на доставување, додека во членот 37 се утврдува обврската податоците во Годишниот извештај да биде предмет на материјална и финансиска ревизија.

***Во главата VI се утврдуваат правилата за управување со посебните текови на отпад***

Во членот 38 се уредува обврската за плаќање на надоместок на КП од страна на договорните производители, како и определувањето на неговата висина. Имено, со цел да се обезбедат доволно средства за исполнување на обврските од ПО, надоместокот не може да биде помал од 30 % од висината на надоместокот утврдена во законите за посебните текови на отпад, при што во предоните одредби се овозможува постепено постигнување на висината од 30 %. Дополнително со цел да се осигура навремено плаќање на надоместокот од страна на производителите, и со тоа да се намалат можностите за неолјална конкуренција, во членот се утврдуваат строги правила и рокови кога истиот се плаќа, како и се утврдува обврска за извстување до УЖС доколку надоместокот не биде платен во определениот рок од страна на производителот.

Во членот 39 пак се утврдува обврска КП висината на надоместокот да ја објавува јавно, како и се бара истиот да биде еднаков за сите договорни производители на КП, освен по исклучок може да се даде попуст на основачите и на договорни производители кои имаат удел поголем од 20 % во количината на тек на отпад со која постапува колективниот постапувач. Во ставот 5 се пропишуваат трошоците кои задолжително треба да бидат обезбедени од надоместокот на КП, при што се спречува КП, со цел да привлекуваат повеќе производители, да утврдуваат надоместок кој е низок и не овозможува реално исполнување на обврските на ПО.

Со членот 40 се пропишува дека КП треба да управува со посебен тек на отпад на производители кои заедно пуштаат на пазарот не повеќе од 50 % од вкупната количина производи пуштени на пазарот во Република Северна Македонија, сметано во однос на вкупната количина на производи пуштени на пазарот од претходната година.

Имајќи во предвид дека во изминатиот период е забележано од КП да финансираат активности кои директно не придонесуваат кон подигнување на јавната свест за управување со посебните текови на огпад, со членот 42 се утврдува ограничување во изонс од 7% за КП односно 5 % за СП кои можат да бидат потрошени за оваа намена. Со ставот 6 од овој член министерот ќе ги пропише видот на активностите за информирање на јавноста и подигање на јавната свест за управување со посебните текови на отпад кои можат да бидат спроведени од КП и СП и кои можат да бидат прикажани како трошоци.

Во членот 42 се утврдува одговорност и обврска за градоначалниците на општините, општините во градот Скопј и градот Скопје (во понатамошниот текст: градоначалници) да преземат мерки за исполнување на националните цели. Воедно, КП и СП се должни да преземат мерки за поддршка на единиците за локална самоуправа за воспоставување на собирни центри и друга инфраструктура за одделно собирање на посебни текови на отпад каде што крајните корисници можат бесплатно да ги остават отпадните производи и посебните видови на отпад. Градоначалникот е дожен да склучи договор со секој КП и СП обезбедувајќи за секој постапувач еднакви услови, како и да бара нивна заедничка соработка во воспостаувањето на инфраструктурата. Воедно КП и СП се должни, имајќи ја во предвид големината и структурата на населението на општината односно општината во градот Скопе и градот Скопје, да обезбедат сразмерно еднакви услови за општините. Дополнително, градоначалниците се должни најдоцна до 31 март во тековната година да достават до стручниот орган извештај за тоа колку се постигнати целите утврдени во договорите што ги склучиле со КП и СП.

Членот 42 ја утврдува обврската за водење на електронски систем на база на податоци на КП и СП кој треба да е функционален, безбеден и заштитен, чии податоци се чуваат најмалку седум години.

Со членот 44 се уредува воспоставувањето и водењето на Регистар на КП и СП за кој е задолежена УЖС.

Условите за одземањето на Дозволата за тек на отпад за КП и СП се уредени во членот 45, при што КП и СП се должни да ги известат производителите за секоја ситуација која настанала а доведува до престанок на работа на КП и СП.

Членот 46 ја уредува базата на податоци и информативниот систем за остварување на приширената одговорност на производителите што се води од страна на МЖСПП кој е составен дел на Информативниот систем за отпад.

Со членот 47 се уредува донесувањето на Годишна програма за финансирање на управувањето со посебни текови на отпад што ја изработува УЖС и врз основа на која на годишно ниво, преку јавен конкурс, се доделуваат средствата собрани од надоместокот кој се плаќа согласно законите за посебните текови на отпад. Ставот 5 дава можност срествата од програмата да се доделат и со одлука на Владата за посебни намени.

Во членот 48 се уредува донесувањето и содржината на Програма за управување со посебните текови на отпад, за период од пет години, која е составен дел на Националниот план за управување со отпад.

Членот 49 ги пропишува намените за кои средствата од Годишната програма за финансирање можат да бидат доделени со јавниот конкурс, како и начинот на неговото објавување и спровеудвање. Јавниот конкурс се спроведува од комисија која ја формира министерот, која врз основа на утврдени критериму одлучува за доделувањето на средствата, чија одлука, по донесување од страна на министерот, се објавува во Службен весник на РСМ.

***Главата VII го уредува надзорот***

Членот 50 ги пропишува органите кои можат да вршат надзор над спроведувањето на овој закон и тоа: МЖСПП, Државниот инспекторат за животна средина, УЖС и Управата за јавни приходи преку даночнит инспектори.

Членот 51 го уредува делокругот на надзор на државниот инспектор за животна средина, додека членот 52 ги утврдува решенијата што тој може да ги донесе. Во членот 53 се уредува делокругот на надлежност на даночниот инспектор, а во членот 54 се утврдуваат решенијата што тој може да ги донесе. Со членот 55 се утврдува делокругот на надзор на службените лица во УЖС.

Заради меѓусебната поврзаност со други прописи, со членот 56 се уредува дека во инспекцискиот надзор можат да се применуваат и одредбите од Законот за инспекцискиот надзор, Законот за управување со отпадот, Законот за животната средина и прописите за посебните текови на отпад и Законот за даночна постапка.

Со членот 57 се уредуваат одговорностите на службените лица во УЖС за спроведувањето на овој закон, како и мерките и постапките кои можат да ги применат.

Постапката за едкуација во вршењето на инспекцискиот надзор е пропишана со член 58.

Надзорот над законитоста на работите на органите на оштините, општините во градот Скопје и градот Скопје е пропишана во членот 59, при што надзорот го врши МЖСПП во однос на тоа дали градиначалниците ги исполниле своите обврски прошишани со овој закон, особно за склучување на договори со КП и СП и доставување на извештаи до УЖС за исполнувањето на целите утврдени во истите. Со членот 60 се дава можност да се одземат надлежностите на единиците на локална самоуправа ако не ги исполнат своите обврски утврдени со овој закон.

***Главата VIII го уредува прекршочните санкции.***

Со членовите 61, 62 и 63 се пропишани три категории на санции кои се разлкуваат по тежината на прекршокот што го уредуваат и по висината на предвидената казна. Во членто 64 се предвидуваат казни за службените лица кои треба да постапуваат согласно овој закон која е пропишана во износ од 500 евра во денарска противвредност, додека за градоначалниците е предвидена казна од 1.500 евра во денарска противвредност.

Членот 65 овозомжува да се води постапка за порамнување за прекршоците утврдени во членот 62 и 63 од овој закон, а члено 66 уредува дека прекшочната постачка ќе се води од прекршочна комисија формирана согласно Законот за животна срдина.

Преодните и завршинте одредби од глава IX ги уредуваат начинот и роковите во кои производителите, КП и СП треба да се усогласат со одредбите на овој закон.

Согласно член 71 овој закон влегува во сила осмиот ден од денот на објавувањето во „Службен весник на Република Македонија“, а ќе започне да се применува на 31 јуни 2020 година.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Одредбите од овој закон се директно поврзани со решенијата што се дадени во Законот за управување со отпад, при што истиот ги почитува воспоставените правила и хиерахијата во управувањето со отпадот, и воспоставените системи за регионално управување со комуналниот отпад. Исто така овој закон е поврзан со одредбите на законите кои го регулираат управувањето со посебните текови на отпад, и заедно преставуваат една цели на воспостевн систем на управување со посебните текови на отпад. Истиот не може да се применува ако истовремено не се следат и одредбите од посебните закони со кои е уредено постапувањето со посебните текови на отпад (како на пример пакување, батерии и акумулатори, електрична и електронска опрема, искористени возила и сл.).

Со овој закон, иако не се врши директно транспонирање на ЕУ законодавството, сепак истиот е заснован на основното начело во животната средина за загадувачот плаќа, и на начелото на проширена одговорност на производителот, кои се темел на воспоставениот систем за управување со отпад во ЕУ. Со измените во 2018 година на Рамковната директива за отпад на ЕУ 2008/98 се воведоа основните принципи и единствени правила на проширената одговорност, кои се соодветно вградени во овој закон. Со овој закон се воспоставуваат сите неопходни правни инструменти за исполнување на обврските на Република Северна Македонија за постигнување на целите за собирање, преработка, рециклирање на повторна употреба на одделни отпадни производи и посебни текови на отпад, што во процесот на преговори со ЕУ, треба да бидат утврдени соодветни рокови за нивно постигнување.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Република Северна Македонија како земја кандидат за влез во ЕУ потребно е да го усогласи своето законодавство со она на ЕУ, како и да обезбеди примена на истото преку постигнување на целите и стандардите утвдени во исотото. Управувањето со посебните текови на отпад на ниво на ЕУ е засновано на јасни начела на загадувачот плаќа и на одговорност на производителот што се постигнува со донесувањето на овој закон. Со донесувањето и спроведувањето на овој закон ќе се придонесе кон подобрување на животната средина, заштита на здравјето на луѓето, како и кон искористување на економскиот потенцијал што го има отпадот и со тоа ќе се обезбеди заштита на ресурсите и развој на економијата поврзана со собирање, транспорт, селектирање, рециклирање на отпад, како и третман и искористување.

Донесувањето на овој закон воспоставуа основа за спроведување на клучната економска мерка која води во подобрување на собирањето и искористувањето на отпадот што ќе овозможи да се преземат следниве активности:

* Развој на пазари и зголемување на побарувачката на рециклирани производи.
* Воспоставување на зелени јавни набавки за да се зголеми побарувачката на материјали добиени од отпад.
* Спречување на нелојална конкуренција и создавање на исти услови за работа-
* Промоција на развојот на еко-иновациите и нивната примена во државата, како и во цела Европа согласно Акцискиот план за еко-иновации на ЕУ.
* Учество во Рамковната програма за конкурентност и иновации на ЕУ (ПКИ) и претстојната Рамковна програма за истражување и иновации (Хоризонт 2020) кои во текот на пристапниот период се достапни за домашните субјекти.